RENTAS NEGERI : KJ LETAK KEPERCAYAAN KEPADA RAKYAT UNTUK PATUH SOP

SEREMBAN : Kebenaran rentas negeri selepas 90 peratus populasi dewasa lengkap vaksin merupakan langkah yang sesuai untuk diambil.

Menteri Kesihatan Khairy Jamaluddin Abu Bakar berkata beliau meletakkan kepercayaannya kepada rakyat Malaysia untuk mematuhi prosedur operasi standard (SOP) Covid-19 bagi membendung penularan Covid-19.

“Saya rasa liputan vaksinasi kita sudah pun mencapai liputan yang agak luas dan selagi kita mengamalkan SOP yang ketat dan kita mampu mengawal penularan. Saya ingin dan saya perlu percaya kepada rakyat Malaysia.

“Sekiranya kita tidak beri kebenaran merentas negeri, ini akan menyumbang kepada pelbagai masalah lain dari segi tekanan mental, tekanan emosi kerana ramai yang sudah hampir setahun tidak berjumpa dengan ibu bapa dan keluarga, sebab itu kita letas paras 90 peratus, kita rasa ini adalah paras yang kita rasa selesa,” katanya.

Khairy Jamaluddin berkata demikian selepas merasmikan wad kanak-kanak dan pelancaran Mesin Imbasan Pengimejan Resonans Magnetik (MRI) di Pusat Perubatan Mawar, Seremban, Negeri Sembilan, pagi tadi.

Sementara itu mengulas cadangan kebenaran rentas negeri hanya selepas 90 peratus populasi negara divaksin, Khairy berkata jika tindakan itu diambil ia akan melewatkan kebenaran rentas negeri iaitu sekitar pertengahan tahun hadapan. — AlHijrah Online.


SKMM SIASAT ADUAN VIDEO RAYA ALIFF SYUKRI

KUALA LUMPUR: Suruhanjaya Komunikasi dan Multimedia Malaysia (SKMM) telah menerima tiga aduan daripada orang awam berhubung video muzik hari raya melibatkan usahawan kosmetik Datuk Seri Aliff Syukri.

Lapor media tempatan, SKMM sedang meneliti aduan diterima berhubung kandungan video memaparkan usahawan itu bersama penari latar berpakaian dan menari yang dikatakan secara tidak sopan dan tidak menghormati bulan Ramadan.

“SKMM sedang meneliti aduan-aduan tersebut dan sekiranya kandungan yang diadukan melanggar peruntukan di bawah Seksyen 233 Akta Komunikasi dan Multimedia Malaysia 1998 (Akta 588), tindakan penguatkuasaan akan diambil,” katanya hari ini.

Tambahnya jika sabit kesalahan individu terlibat boleh dikenakan denda maksimum RM50,000 atau penjara setahun atau kedua-duanya sekali.—AlHijrah Online


KEJAYAAN NEGARA TIADA MAKNA JIKA RAKYAT HILANG NILAI KEMANUSIAAN: MUJAHID

BAKU, AZERBAIJAN: Menteri di Jabatan Perdana Menteri, Datuk Seri Dr Mujahid Yusof Rawa menyifatkan kejayaan sesebuah negara tidak akan bermakna jika sebahagian penduduknya tidak memiliki nilai-nilai kemanusiaan seperti rasa simpati, belas kasihan, suka berbuat kebaikan dan kebajikan.

Mujahid berkata setiap negara perlu bercita-cita menjadi sebuah negara yang makmur terhadap aspek kemanusiaan dan menerapkan nilai-nilai kerendahan hati.

“Setiap agama yang hebat di dunia ini perlu memenuhi nilai-nilai yang semakin terhakis itu dan menjadi penyumbang kepada nilai yang sangat diperlukan pada masa kini,” katanya.

Mujahid berkata demikian ketika berucap pada Sidang Kemuncak Pemimpin Agama Dunia Kedua di Baku, Azerbaijan, semalam.

Menghadiri sidang kemuncak itu sebahagian daripada aturcara Mujahid dalam lawatan kerja selama empat hari ke republik berkenaan.

Beliau antara tokoh yang diberi penghormatan untuk berucap ketika sesi perbincangan itu.

Persidangan itu bertujuan menyalurkan idea serta kerjasama antara agama dan tamadun secara konsisten untuk mewujudkan suasana saling menghormati antara pemimpin agama dunia.

Sidang kemuncak itu turut dihadiri Presiden Republik Azerbaijan, Ilham Aliyev dan Pengerusi The Caucasus Muslims Board (CMB), Sheikh-ul-Islam Dr Allahshukur Pashazade.

Ia turut dihadiri pemimpin-pemimpin pelbagai agama dari seluruh dunia. — AlHijrah Online/ Ardi Herman Mardzi


INDIA PANGGIL PESURUHJAYA TINGGI MALAYSIA, BANTAH KENYATAAN TUN M

KUALA LUMPUR: Kerajaan India memanggil Pesuruhjaya Tinggi Malaysia semalam susulan kritikan Perdana Menteri, Tun Dr Mahathir Mohamad terhadap penggubalan undang-undang baharu kewarganegaraan negara itu yang disifatkan tidak betul dan memudaratkan.

Memetik laporan akhbar Times of India, Pesuruhjaya Tinggi Malaysia itu dipanggil untuk dimaklumkan bantahan kerajaan India yang menganggap kritikan Dr Mahathir terhadap Akta Pindaan Kewarganegaraan (CAA) adalah tidak tepat dan tidak sensitif.

Seorang pegawai rasmi kerajaan India dipetik berkata, kenyataan Dr Mahathir tidak selaras dengan amalan diplomatik yang menetapkan tiada campur tangan dalam hal ehwal dalaman negara lain serta hubungan dua hala.

“Kenyataan itu sama sekali tidak bermaklumat dan tidak sensitif.

“Malaysia diminta mengambil pandangan jangka panjang dan strategik mengenai hubungan dua hala,” kata laporan akhbar negara India itu yang memetik sumber-sumber tidak dinamakan.

Jumaat lalu, Dr Mahathir sewaktu berucap pada Sidang Kemuncak Kuala Lumpur 2019 mengkritik penggubalan undang-undang baharu CAA oleh kerajaan India.

“Saya kesal melihat India, yang mendakwa merupakan sebuah negara sekular, kini mengambil tindakan untuk menafikan hak kewarganegaraan sebilangan rakyatnya beragama Islam…ramai yang menderita disebabkan undang-undang ini,” dakwanya.

Undang-undang baharu itu turut didakwa sebagai langkah kerajaan nasionalis Hindu untuk meminggirkan penganut Islam.
Kenyataan itu kemudiannya dibalas Kementerian Luar negara India yang menyifatkannya tidak tepat selain menggesa Malaysia tidak mengulas perkembangan dalaman di India ‘tanpa pemahaman fakta yang jelas’.

Kerajaan India berkata, CAA adalah untuk membantu minoriti bukan Islam dari Afghanistan, Bangladesh dan Pakistan yang datang ke India sebelum tahun 2015 dengan memberikan mereka kerakyatan.
Bagaimanapun, Dr Mahathir dalam kenyataan balas menolak kritikan India dan menjelaskan beliau hanya menyuarakan pendapatnya apabila mempersoalkan keperluan undang-undang itu.

Dalam pada itu, penunjuk perasaan berkata, pengecualian terhadap orang Islam itu menunjukkan diskriminasi komuniti itu, yang membentuk 14 peratus daripada penduduk India.

Undang-undang baharu itu turut didakwa sebagai langkah kerajaan nasionalis Hindu untuk meminggirkan mereka.

Laporan media India turut mendedahkan aktiviti tunjuk perasaan yang berterusan di seluruh negara terhadap CAA di India juga kini bertukar menjadi ganas dan sudah meragut 17 nyawa. — SINAR HARIAN


JAGA PERMAKANAN, KESIHATAN LEMBU KORBAN

KUALA LUMPUR: Lembu atau haiwan untuk tujuan ibadah korban perlu dipastikan berada dalam tahap kesihatan yang baik bagi mengelak sebarang risiko kepada manusia.

Permakanan dan diet adalah perkara utama yang menjadi perhatian para penternak bagi memastikan haiwan mereka kekal sihat.

Bagi penternak lembu, Mohd Azri Baharom beliau akan memastikan haiwan ternakannya tidak lagi dilepaskan kira-kira 100 hari sebelum ibadat korban dan hanya akan diberi makanan yang disediakannya.

“Dalam tempoh tiga bulan sebelum ibadat korban memang kita tak lagi lepaskan lembu untuk ragut rumput sendiri.

“Kita akan masukkan lembu dalam kandang dan bagi makanan dan diet yang sesuai untuk pastikan lembu sihat,” katanya.

Tambahnya selain dedak dan makanan semula jadi yang lain, haiwan ternakannya amat menggemari daun kelapa sawit.

Mohd Azri yang juga pembekal utama bagi syarikat pengendali ibadat korban, EZ Qurban berkata kandang lembunya juga akan dipastikan dalam keadaan bersih bagi mengelak jangkitan.

“Rutin harian saya untuk lembu korban ini ialah bersihkan tempat makan dia dan karpet dalam kandang serta mandikan lembu.

“Bila persekitaran bersih kurang sikit risiko penyakit,” kata penternak haiwan di Felda Chemomoi, Pahang itu.

Difahamkan selain lembu biasa, Mohd Azri juga menternak lembu sado jenis Belgian Blue dan Limousine yang saiznya tiga kali ganda dari lembu tempatan.

Tahun ini lebih 120 ekor lembunya bakal dikorbankan untuk peserta EZ Qurban.

Saksikan kisah Mohd Azri dan bagaimana pelaksanaan ibadah korban di Felda Chemomoi dalam program Rehlah Ibrahim yang akan disiarkan 8.30 malam ini di TV AlHijrah.

Rehlah Ibrahim merupakan sebuah program travelog yang membawa kisah dan teladan Nabi Ibrahim.


TOLAK PERBEZAAN POLITIK, SELESAIKAN MASALAH AIR KELANTAN – ANWAR

KOTA BHARU: Kerajaan Perpaduan telah mengambil pendirian untuk menangani masalah yang berkaitan dengan bekalan air untuk pengguna di negeri Kelantan, dan ia perlu diselesaikan tanpa mengira fahaman politik, kata Perdana Menteri Datuk Seri Anwar Ibrahim.

Katanya beliau telah mengadakan perbincangan ringkas dengan Menteri Sumber Asli, Alam Sekitar dan Perubahan Iklim Nik Nazmi Nik Ahmad serta Menteri Besar Kelantan Datuk Ahmad Yakob berhubung perkara itu.

Malah katanya beliau juga telah mempersembahkan ‘hasrat’ itu pada sesi menghadap Sultan Kelantan Sultan Muhammad V di Istana Kelantan di Kubang Kerian, petang semalam.

“Kelantan ini hadapi masalah air agak serius, jadi saya nak cadangkan supaya kerjasama antara Kerajaan Persekutuan dan Kerajaan Negeri,” katanya semasa berucap di Majlis Rumah Terbuka Malaysia MADANI di Perkarangan Stadium Sultan Muhammad IV, di sini semalam.

Turut hadir Timbalan Perdana Menteri Datuk Seri Dr Ahmad Zahid Hamidi, Datuk Seri Fadillah Yusof,  Ahmad serta barisan menteri-menteri Kabinet.

Anwar berkata beliau berpandangan tidak wajar selepas merdeka lebih 60 tahun Kelantan terus menghadapi masalah berkaitan bekalan air kepada pengguna, dan menurutnya masalah politik yang tidak berkesudahan sememangnya membebankan rakyat.

“Oleh yang demikian saya menyeru (penyelesaian) dan ini pendirian Kerajaan Perpaduan kita akan cari dana, jalan penyelesaian tetapi mesti kaedah yang betul dan mendapat kerjasama penuh Kerajaan Negeri,” katanya. –AlHijrah Online


varian delta: kes baharu di beberapa negara melonjak

Jumlah kes baharu COVID-19 di beberapa negara dilapor melonjak dengan sebahagiannya merekodkan kes harian tertinggi semalam di tengah–tengah kebimbangan penularan Varian Delta yang semakin memuncak.

Kadar vaksinasi yang perlahan juga menyebabkan negara seperti Amerika Syarikat dan Australia mengalami peningkatan kes.

Saksikan laporan Berita AlHijrah siaran 8 Julai 2021. — AlHijrah Online


POLIS SIASAT DAKWAAN PELANGGARAN SOP DI TAMAN TEMA AIR

SUBANG JAYA: Polis akan menyiasat video tular berhubung pelanggaran prosedur operasi standard (SOP) di sebuah taman tema air, di sini baru-baru ini.

Timbalan Ketua Polis Daerah Subang Jaya Supt Mohd Fairus Jaafar berkata, pihaknya menerima video berdurasi 13 saat yang dimuat naik di laman Facebook yang menunjukkan keadaan orang ramai di sebuah taman tema air.

“Terdapat seramai 3,513 pengunjung yang direkodkan berada di kawasan taman tema berkenaan pada Sabtu lalu iaitu tarikh dinyatakan kejadian terbabit berlaku.

“Siasatan awal mendapati kawasan taman tema berkenaan boleh memuatkan seramai 40,000 orang pada satu-satu masa.

“Bagi kapasiti yang dibenarkan mengikut SOP Pelan Pemulihan Negara Fasa 4 pula adalah seramai 20,000 orang pada satu-satu masa,” katanya.

Mohd Fairus memaklumkan tiada laporan polis dibuat berhubung kejadian tersebut.

Jelasnya, polis akan menjalankan siasatan terperinci dan tindakan sewajarnya akan diambil jika wujud pelanggaran SOP.

“Kami amat mengalu-alukan orang ramai yang mempunyai maklumat berhubung kejadian itu menghubungi Pusat Kawalan Daerah Subang Jaya di talian 03-56210343 untuk tindakan lanjut,” katanya.—AlHijrah Online


PKPB: GARIS PANDUAN SOLAT JUMAAT, BERJEMAAH DIUMUM SELEPAS MESYUARAT KABINET

PUTRAJAYA: Garis panduan solat Jumaat dan solat berjemaah dalam tempoh Perintah Kawalan Pergerakan Bersyarat (PKPB) akan diumum selepas perkara itu dibincangkan dalam Mesyuarat Kabinet.

Menteri Kanan (Kluster Keselamatan) Datuk Seri Ismail Sabri Yaakob berkata perkara itu juga perlu dirujuk kepada Jawatankuasa Khas Majlis Keselamatan Negara yang dipengerusikan Perdana Menteri Tan Sri Muhyiddin Yassin.

“Ini merupakan keputusan besar dan melibatkan isu agama. Jadi tunggu selepas Mesyuarat Kabinet buat keputusan.

“Insya-Allah akan diumumkan oleh Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri,” katanya pada sidang media harian mengenai PKP di sini hari ini.

Ismail Sabri berkata demikian ketika diminta mengulas mengenai perkembangan Mesyuarat Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia (MKI), semalam.

Dalam perkembangan lain, Ismail Sabri berkata pihak hotel yang menanggung kerugian akibat peralatan bilik dirosakkan oleh mereka yang menjalani kuarantin berhak mengambil tindakan undang-undang.

“Kalau mereka (yang menjalani kuarantin) melanggar undang-undang hotel, terpulang kepada pihak hotel,”  katanya ketika ditanya mengenai insiden yang berlaku di sebuah hotel yang dijadikan pusat kuarantin di Sarawak, baru-baru ini.

Sementara itu, Ismail Sabri berkata Kementerian Kesihatan akan mengadakan perbincangan lanjut bersama Kementerian Pembangunan Wanita, Keluarga dan Masyarakat untuk mengeluarkan prosedur operasi standard (SOP) berhubung pengurusan taska.

Katanya langkah itu bagi memastikan keselamatan anak-anak yang dihantar ke taska berikutan ibu bapa yang perlu kembali bekerja.

Mengenai ada dalam kalangan guru di sesetengah negeri yang telah dipanggil bertugas, beliau berkata perkara itu diputuskan oleh Kementerian Pendidikan.

“Walaupun sekolah belum mula (dibuka semula), mungkin ada keperluan untuk guru ke sekolah masing-masing seperti menyediakan perkara berkaitan pelajaran…arahan dikeluarkan oleh Kementerian Pendidikan dan jika ada sebarang kemusykilan boleh hubungi pejabat pendidikan daerah di tempat masing-masing,” katanya. — BERNAMA


Teo Nie Ching tak wajar iktiraf UEC

SHAH ALAM – Timbalan Menteri Pendidikan, Teo Nie Ching tidak wajar
mengeluarkan kenyataan mengiktiraf Sijil Peperiksaan Bersepadu (UEC)
sedangkan kementerian tersebut masih menjalankan kajian.

Penasihat Persatuan Linguistik Malaysia, Prof Datuk Dr Awang Sariyan
berkata, beliau menyokong kenyataan Perdana Menteri, Tun Dr Mahathir
Mohamad bahawa pengiktirafan tersebut hanya boleh dibuat oleh kerajaan.

Beliau
 berkata, berdasarkan pandangan pejuang bahasan dan pendidikan
kebangsaan, pengiktirafan UEC tidak dapat diterima kerana sijil yang
dikeluarkan oleh badan persendirian yang tidak jelas kurikulum, latihan
guru, kaedah pengajaran dan mutu peperiksaan.

“Kedua, Pengiktirafan UEC akan mewujudkan sijil substandard di negara
 ini yang mencacatkan mutu penaksiran dan penilaian serta mutu
pendidikan negara yang dikendalikan oleh badan berwibawa, iaitu Lembaga
Peperiksaan Malaysia dan Majlis Peperiksaan Malaysia.

“Ketiga,
UEC dikendalikan oleh badan yang sejarah awalnya berkiblat ke Taiwan dan
 hingga kini tidak jelas adakah sistem, kurikulum, latihan guru dan buku
 teks selaras dengan ciri-ciri kenegaraan Malaysia,” katanya dalam satu
kenyataan hari ini.

Semalam, Dr Mahathir menegaskan keputusan untuk mengiktiraf UEC hanya boleh dibuat kerajaan.

Jelasnya,
 keputusan yang dibuat dalam mesyuarat Lembaga Kelayakan Profesion
Undang-Undang Malaysia bagi mengiktiraf sijil itu hanyalah pendapat
mereka sahaja.

Mengulas lanjut, Awang berkata, pengiktirafan UEC  bakal mewujudkan persaingan tidak wajar dalam peluang pengajian tinggi  dan pekerjaan kepada lepasan sekolah menengah kebangsaan. – SINAR ONLINE


AS BIDAS SIASATAN ICC MENGENAI JENAYAH PERANG ISRAEL

ANKARA: Setiausaha Negara Amerika Syarikat (AS) hari ini membantah siasatan Mahkamah Jenayah Antarabangsa (ICC) terhadap dakwaan jenayah perang dilakukan Israel di Tebing Barat, Baitulmaqdis Timur dan Gaza.

“Kami membantah keras tindakan ini atau sebarang tindakan yang menyasarkan Israel secara tidak adil,” kata Mike Pompeo dalam kenyataan rasminya yang dipetik agensi berita Anadolu.

“Dengan mengambil langkah ini, pihak pendakwa mengiktiraf bahawa
ada persoalan undang-undang yang serius mengenai kuasa mahkamah untuk
meneruskan siasatan,” katanya.

Diplomat AS itu menegaskan Washington tidak percaya bahawa Palestin
boleh dianggap sebagai “negara berdaulat”, maka ia tidak layak “mendapat
keahlian penuh atau menyertai organisasi antarabangsa atau entiti atau
persidangan, termasuk ICC”.

“AS tetap kekal jelas, tegas dan konsisten dalam mencapai keamanan berpanjangan dan komprehensif antara Israel dan Palestin. Satu-satunya laluan realistik ke depan bagi menamatkan konflik adalah melalui rundingan langsung,” katanya.

ICC pada 16 Januari 2015 memulakan langkah awal siasatan
berhubung dakwaan jenayah perang dilakukan Israel ke atas Palestin.

“Saya berpuas hati bahawa ada asas untuk memulakan siasatan
mengenai situasi di Palestin,” kata Ketua Pendakwaraya ICC, Fatou Bensouda
dalam kenyataannya pada Jumaat lalu. – Terjemahan AlHijrah Online


SUKAR BAWA SAJJAD PULANG KE MALAYSIA

KUALA LUMPUR: Usaha membawa pulang usahawan kosmetik Muhammad Sajjad Kamaruz Zaman menjadi sukar susulan desakan beberapa pihak yang mempertahankan kebebasan transgender.

Memetik laporan Harian Metro, sumber memaklumkan Thailand masih belum membenarkan usahawan berkenaan diekstradisi ke negara ini.

“Peluang untuk membawa pulang dilihat tipis susulan desakan beberapa pihak termasuk Pertubuhan Bangsa-Bangsa Bersatu bagi Pelarian (UNHCR) atas dasar kebebasan transgender.

“Kemungkinan dia akan mendapat suaka di negara ketiga,” kata sumber.

Sebelum ini, Polis Diraja Malaysia dilaporkan dalam proses memohon ekstradisi bagi membawa pulang Muhammad Sajjad.

Pengarah Jabatan Siasatan Jenayah Bukit Aman Datuk Seri Abd Jalil Hassan dilaporkan berkata, proses tersebut akan mengambil masa kerana membabitkan pelbagai agensi berkaitan termasuk Jabatan Peguam Negara dan pihak berkuasa Thailand.—AlHijrah Online


JANGAN POLITIKKAN DIVIDEN LTAT – PATRIOT

KUALA LUMPUR : Bekas Perdana Menteri, Datuk Seri Najib Tun
Razak dan bekas Menteri Pertahanan, Datuk Seri Hishammuddin Tun Hussein diminta
berhenti mempolitikkan isu dividen dua peratus untuk Lembaga Tabung Angkatan
Tentera (LTAT).

Presiden Persatuan Patriot Kebangsaan (Patriot), Datuk
Mohamed Arshad Raji berkata, Najib dan Hishammuddin tidak layak untuk
mengkritik kerajaan kerana penurunan ketara prestasi kewangan LTAT didakwa
berpunca daripada mereka.

Menurutnya, ahli politik dan pembangkang juga perlu berhenti mempolitikkan isu salah urus kewangan LTAT sehingga laporan lengkap berhubung siasatan menyeluruh mengenainya dikemukakan oleh juruaudit.

“Laporan juruaudit LTAT oleh Messrs Ernnst & Young
mendapati transaksi terdahulu mengandungi potensi kelemahan dan ketidaktentuan
dalam operasi, kewangan serta perundangan bagi tempoh antara 31 Disember 2017
dan 31 Disember 2018.

“Terdapat tujuh penemuan penting mengenai penyelewengan dan kelemahan kewangan. Daripada jumlah tersebut, dua adalah kecuaian yang serius dan melibatkan ketidakcekapan yang sebelum ini diterajui oleh bekas Perdana Menteri dan bekas Menteri Pertahanan, ” katanya dalam satu kenyataan di sini.

Mohamed Arshad berkata, terdapat lebihan bayaran dividen
dari tahun kewangan 2014 hingga 2018 yang turut menjejaskan baki pendapatan,
selain pulangan aset bagi tempoh sama lebih rendah berbanding kadar dividen
yang diisytiharkan.

Selain itu, katanya, pernyataan lebih mengenai aset LTAT
antara 2015 hingga 2017 menyebabkan kegagalan, selain menjejaskan pelaburan.

“Kita menggesa semua ketidaktentuan yang ditemui juruaudit
ini didedahkan kepada umum supaya semua penyimpan dan pelabur kembali
mempercayai LTAT.

“Pertuduhan perlu dilakukan ke atas mana-mana ahli
jawatankuasa terdahulu jika terdapat salah laku dan konflik kepentingan dalam
pentadbiran kewangan,” katanya.

Menurutnya, Patriot turut menggesa semua penyelewengan yang
ditemui oleh juruaudit didedahkan kepada umum supaya pendeposit dan pelabur
kembali yakin terhadap LTAT.

“Sekiranya terdapat penyalahgunaan atau konflik kepentingan
dalam pengurusan kewangan oleh mana-mana ahli lembaga sebelumnya, maka dakwaan
yang sewajarnya perlu dikenakan,” katanya.

Kelmarin, LTAT mengumumkan dividen dua peratus untuk ahlinya
membabitkan jumlah agihan sebanyak RM161.2 juta.

-Pengerusinya, Tan Sri Mohd Zahidi Zainuddin dilaporkan berkata, pendapatan bersih (belum diaudit) bagi tahun kewangan berakhir 31 Disember 2018 bagi LTAT adalah RM221 juta. — SINAR HARIAN


LGBT: Tegah penyertaan dari awal – Mufti Perak

SHAH ALAM – Tindakan golongan lesbian, gay, biseksual, transgender  (LGBT) menyertai himpunan umum yang diadakan sempena Sambutan Hari Wanita Antarabangsa, seolah-olah menggalakkan mereka untuk terus muncul  di khalayak ramai.

Mufti Perak, Tan Sri Dr Harussani Zakaria berkata, penglibatan mereka sepatutnya perlu ditegah dari awal lagi.

“Mereka memang semakin berani justeru pihak pengajur jangan benarkan mereka untuk sertai.

“Jika berhimpun di lokasi lain juga (selepas ini) sepatutnya jangan
benarkan kepada golongan ini. Jika tidak ditegah dari awal, seolah-olah
kita galakkan mereka ini,” katanya kepada Sinar Harian, hari ini.

Semalam,  himpunan yang diadakan di ibu kota oleh beberapa pertubuhan bukan kerajaan (NGO) sempena Hari Wanita Antarabangsa dicemari dengan  kehadiran penyokong golongan lesbian, gay, biseksual dan trnsgender (LGBT)

Kira-kira 1,000 orang hadir dalam perhimpunan dan perarakan tersebut yang bermula dari pusat beli-belah Sogo hingga Masjid Jamek.

Dalam pada itu, Harussani berkata, sekiranya penganjur tidak mengetahui kehadiran golongan itu, sekurangnya pengawasan perlu dilakukan.

“Sekurangnya kita ada pengawasan bila buat perhimpunan ada golongan begini, jangan bagi masuk,” katanya.

Mengulas  mengenai kejadian ribut yang berlaku di sekitar Putrajaya dan Cyberjaya  pada hari sama selepas perhimpunan yang dikaitkan dengan himpunan LGBT  itu, Harussani berkata ia tidak mahu mengulas akan isu berkenaan.

“Ia hanya kebetulan, saya tidak mahu ulas,” jawabnya ringkas. – SINAR HARIAN


JAKIM PENERAJU HALAL KOMPETEN: KP

Pengurusan halal di Malaysia yang diterajui Jabatan Kemajuan Islam
Malaysia (JAKIM) dan Majlis Agama Islam Negeri-negeri terus berkembang dengan
pesat.

Pengurusan halal yang diterokai JAKIM seawal 1974,
kini menjadi jenama yang terkenal dan diyakini sehingga ke peringkat antarabangsa.
Malah telah menjadi salah satu kebanggaan Negaraku Malaysia.

Masyarakat terus menaruh kepercayaan yang tinggi terhadap Halal
Malaysia yang ditadbir urus sebuah institusi kerajaan
yang sepenuhnya bertanggungjawab dalam urusan hal ehwal agama Islam seperti
JAKIM.

Prinsip yang dipegang JAKIM adalah integriti halal yang tinggi dengan kualiti terjamin. Di tambah pula dengan pengalaman JAKIM yang luas dalam bidang halal yang mampu menguruskan dengan kompeten, cekap dan inovatif.

Halal Malaysia telah mempunyai standard dan piawaian
yang mantap. Sehingga kini terdapat tujuh standard telah berjaya dibangunkan
dalam pelbagai bidang makanan dan minuman, premis makanan, kosmetik,
farmaseutikal dan lain-lain.

Ekosistem pengurusan halal yang dilaksanakan JAKIM semakin
kukuh dan berkembang pesat.

Ini dibuktikan dengan kehadiran dan permintaan pihak
industri di dalam dan luar negara yang mengiktiraf JAKIM sebagai institusi
unggul untuk dirujuk dan mendapatkan maklumat mengenai halal.

JAKIM optimis untuk terus melangkah kehadapan dalam pengurusan halal demi memastikan nama JAKIM khususnya dan Malaysia amnya dihormati, disegani dan dicontohi.

Program promosi bagi meningkatkan kesedaran kepentingan pensijilan halal dalam kalangan pengguna serta menggalakkan permohonan sijil halal dalam kalangan industri terus giat dilaksanakan bersama rakan strategik.

Terkini adalah kejayaan penganjuran HALFEST JAKIM 2019 yang dirasmikan Timbalan Perdana Menteri, YAB Datuk Seri Dr Wan Azizah Wan Ismail yang menarik lebih 540 usahawan dan hampir 100,000 pengunjung. — Datuk Haji Mohamad Nordin Ibrahim, Ketua Pengarah JAKIM.


DUA BERADIK LELAKI LEMAS DALAM PARIT DI PANTAI REMIS

IPOH: Dua beradik lelaki berusia empat dan enam tahun ditemukan lemas selepas terjatuh ke dalam parit di Batu 12, Jalan Segari dekat Pantai Remis, semalam.

Ketua Polis Daerah Manjung ACP Nor Omar Sappi berkata pihaknya menerima panggilan mengenai insiden itu daripada orang awam pada 7 malam.

“Setibanya pihak polis di lokasi tersebut, didapati dua mayat kanak-kanak lelaki telah diletakkan di atas lantai di hadapan rumah mereka.

“Penolong Pegawai Perubatan Klinik Kesihatan Pantai Remis telah mengesahkan kematian kedua-dua mangsa tersebut pada pukul 7.15 malam,” katanya dalam satu kenyataan.

Nor Omar berkata hasil siasatan awal mendapati kedua-dua mangsa telah keluar bermain di luar kawasan rumah pada 5 petang dan ketika itu ibunya yang berusia 36 tahun memasak di dapur.

“Kira-kira setengah jam kemudian, ibunya telah memanggil anak lelaki sulungnya berusia 10 tahun untuk mencari kedua-dua adiknya supaya pulang ke rumah.

“Abang mereka kemudiannya menemukan kedua-dua mangsa berada di dalam parit berhampiran dan terus memaklumkan kepada ibunya seterusnya meminta bantuan orang ramai untuk mengeluarkan mangsa dari parit berkenaan,” katanya.

Nor Omar berkata mayat kedua-dua mangsa telah dihantar ke Hospital Seri Manjung untuk proses bedah siasat bagi mengenal pasti punca kematian dan siasatan mendapati tiada sebarang unsur jenayah dalam kejadian berkenaan.–AlHijrah Online


PERUTUSAN KHAS PM 6 PETANG INI

KUALA LUMPUR: Perdana Menteri Tan Sri Muhyiddin Yassin akan menyampaikan Perutusan Khas Situasi Semasa COVID-19 hari ini.

Perutusan itu dijadual disiarkan secara langsung pada jam 6 petang menerusi saluran TV utama negara.

Dijangkakan perutusan itu akan dibuat Muhyiddin dari kediamannya susulan beliau umum kuarantin kendiri selama 14 hari semalam.

Semalam juga 432 kes baharu positif COVID-19 dilaporkan menjadikan ia jumlah kes harian tertinggi sejak pandemik itu menyerang negara. — AlHijrah Online.


PENGGUNA PERLU RANCANG LEBIH AWAL PERSIAPAN RAYA AIDILADHA – EXCO

SEREMBAN: Pengguna digalakkan membuat tempahan awal untuk ibadah korban menjelang perayaan Aidiladha Julai ini, kata Pengerusi Jawatankuasa Bertindak Pertanian dan Industri Asas Tani Negeri Sembilan Datuk Bakri Sawir.

Beliau menjangkakan kenaikan harga daging ketika musim perayaan adalah 15 hingga 20 peratus berbanding harga asal pasaran susulan permintaan yang tinggi.

“Anggaran satu bahagian daging lembu korban adalah sebanyak RM700 hingga RM750 dan jika dikalikan dengan tujuh bahagian, anggaran harga seekor harga lembu adalah sekitar RM5,000 hingga RM8,000, tetapi ini bergantung juga dengan jenis lembu yang ingin dibeli.

“Kenaikan harga daging lembu, kambing dan kerbau dalam musim perayaan sememangnya sudah dijangkakan, oleh itu pengguna perlu berbelanja dengan bijak dan elak membuat pembelian pada saat akhir,” katanya ketika ditemui pada Majlis Rumah Terbuka Aidilfitri Peringkat Negeri Sembilan yang turut dihadiri Menteri Besar Negeri Sembilan Datuk Seri Aminuddin Harun di sini hari ini.

Sementara itu, beliau berkata tanaman jagung bijian di tapak projek di Bukit Gemas bermula Ogos dengan melakukan kerja pembersihan kawasan tapak tanaman yang akan mengambil masa sebulan.

Media sebelum ini melaporkan tanaman jagung bijian akan dibangunkan di tapak projek ternakan lembu National Feedlot Corporation (NFC) di Gemas, Tampin, seluas 161 hektar, menerusi usaha sama Menteri Besar Diperbadankan (MBI) dengan Perbadanan Kemajuan Pertanian Selangor (PKPS).

Dalam pada itu, Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri S. Veerapan berkata setakat hari ini pihaknya belum menerima aduan orang awam berkaitan kenaikan harga ayam susulan penutupan kilang pengeluaran di Jasin, Melaka baru-baru ini.

Katanya, harga seekor ayam masih kekal RM8.90 namun mendapati peniaga mengenakan caj pemotongan ayam di Pasar Besar Seremban iaitu 90 sen bagi setiap kilogram. –AlHijrah Online


PRN: RAKYAT MALAYSIA DI LUAR NEGARA BERSEMANGAT PULANG MENGUNDI

KUALA LUMPUR: Bekerja di luar negara bukan alasan atau halangan buat warganegara Malaysia untuk pulang menjalankan kewajipan mengundi pada Pilihan Raya Negeri (PRN) di Kedah, Pulau Pinang, Selangor, Negeri Sembilan, Terengganu serta Kelantan, esok.

L. Deveeshwaran, 24, yang bertugas sebagai anggota polis bantuan di Singapura berkata rasa cinta yang mendalam dan kesetiaan kepada negara mendorongnya untuk pulang mengundi di Dewan Undangan Negeri (DUN) Bagan Jermal, Pulau Pinang.

“Kecintaan terhadap negara membuatkan saya pulang dari Singapura dan ia adalah tanggungjawab saya sebagai warganegara,” katanya ketika dihubungi Bernama.

Pekerja sebuah syarikat swasta di Qatar Mohd Saidun Mohd Fuzi, 29, berkata kepulangannya pada 7 Ogos lepas adalah sebagai bukti semangat dan rasa tanggungjawab sebagai rakyat Malaysia yang mahu memilih pemimpin di kawasan DUN Kupang, Kedah.

“Sememangnya tiket mahal iaitu antara RM4,000 hingga RM5,000 bagi perjalanan ulang-alik tetapi apabila memikirkan tanggungjawab sebagai rakyat yang wajib mengundi saya tetap pulang. Semasa PRN ini saya dapat berjumpa ahli keluarga lain yang sama-sama pulang menunaikan kewajipan.

“Suasana sewaktu pilihan raya memang meriah dengan beratur panjang serta berpeluang berjumpa rakan-rakan di pusat mengundi berbanding mengundi secara pos,” katanya yang memilih pulang ke Malaysia pada PRN kali ini.

Dalam pada itu, Mohd Saidun turut memahami sekiranya ada rakyat Malaysia yang tidak pulang kerana kos penerbangan yang mahal.

Sementara itu, seorang juruteknik Shik Hairul Nizam Shik Nor berkata beliau tetap bersemangat untuk pulang mengundi walaupun baru enam bulan bekerja di sebuah syarikat air di Singapura.

“Syarikat saya bekerja memberi kelonggaran untuk pulang mengundi. Saya akan pulang mengundi di DUN Temiang Negeri Sembilan manakala isteri bekerja di Malaysia sebagai seorang penjawat awam,” katanya.

Suruhanjaya Pilihan Raya (SPR) menetapkan pilihan raya negeri di Selangor, Negeri Sembilan, Pulau Pinang, Kedah, Kelantan dan Terengganu serta Pilihan Raya Kecil (PRK) kerusi Parlimen Kuala Terengganu diadakan serentak esok.–AlHijrah Online


JEMAAH WANITA DIBENARKAN HADIR SOLAT BERJEMAAH – JAWI

KUALA LUMPUR: Jabatan Agama Islam Wilayah Persekutuan (JAWI) mengalukan kehadiran jemaah wanita menunaikan solat fardhu berjemaah di masjid dalam Wilayah Persekutuan.

Menerusi ciapan di laman Twitter @myJAWIKL , dalam ketetapan prosedur operasi standard (SOP) bagi aktiviti solat fardu yang baharu, kehadiran jemaah wanita telah dibenarkan.

“Kehadiran untuk solat fardu lima waktu dibenarkan kepada jemaah wanita dengan bilangan jemaah dihadkan kepada separuh ruang solat wanita dengan penjarakan 1.5 meter,” katanya.

Terdahulu, JAWI telah membenarkan perluasan kapasiti jemaah solat Jumaat kepada separuh daripada kapasiti sebenar masjid dan surau Jumaat.

Untuk jemaah solat fardu lima waktu diperluaskan kepada separuh daripada kapasiti dewan solat utama masjid, surau Jumaat dan surau.

Bagaimanapun, aktiviti solat jemaah tersebut perlu dilakukan dengan penjarakan fizikal 1.5 meter.—AlHijrah Online


PENDAKWAH TERKENAL INDONESIA SYEKH ALI JABER MENINGGAL DUNIA

JAKARTA: Pendakwah terkenal di Indonesia, Syekh Ali Jaber atau nama sebenarnya Ali Saleh Mohammed Ali Jaber, dilapor meninggal dunia ketika sedang menjalani rawatan COVID-19 di Rumah Sakit Yarsi, Jakarta hari ini.

Memetik laporan Bernama, bagaimanapun punca kematian pendakwah bebas berusia 44 tahun itu belum diketahui selepas ada laporan menyatakan Allahyarham negatif virus itu sebelum meninggal dunia.

Berita kematian Syekh Ali Jaber dimaklumkan oleh pendakwah terkenal Indonesia Ustaz Yusuf Mansyur.

“Innaa lillaahi Wa Innaa Ilaihi Raaji’uun. Syeikh Ali Jaber meninggal di Hospital Yarsi, jam 8.30 pagi. Tolong berdoa,” tulis Yusuf Mansur melalui akaun Instagram rasminya.

CNN Indonesia melaporkan Syekh Ali Jaber disahkan positif COVID-19 pada 29 Disember lalu kemudian dimasukkan ke Unit Rawatan Rapi ICU Rumah Sakit Yarsi pada 30 DIsember 2020.

Namun pada 4 Januari lalu, keadaan kesihatan Syekh Ali Jaber dilaporkan sudah semakin baik

Allahyarham Syekh Ali Jaber berketurunan Arab yang lahir di Madinah, Arab Saudi itu mula aktif berdakwah di Indonesia selepas berkahwin dengan isterinya Umi Nadia, yang berasal dari Lombok pada 2008 sebelum mendapat taraf kewarganegaraan republik itu pada 2012. – AlHijrah Online


ULAR SAWA DALAM MESIN BASUH

JOHOR BAHRU: Seekor ular sawa seberat 20 kilogram (kg) ditemukan di dalam mesin basuh di sebuah kedai dobi layan diri di Taman Impian Emas di sini pada Sabtu.

Ketua Balai Bomba dan Penyelamat (BBP) Larkin Suhaimi Mohd Jamal berkata, kejadian berlaku pada 9.41 pagi itu disedari oleh seorang pelanggan di kedai tersebut.

“Anggota bomba menemukan seekor ular sawa berukuran 1.8 meter seberat 20kg yang berada di dalam mesin basuh di kedai itu.

“Ular tersebut ditangkap dengan menggunakan penjerut dan dilepaskan di kawasan jauh dari penempatan orang awam,” katanya menerusi satu kenyataan di sini, hari ini.

Katanya reptilia yang ditemui itu tidak berada dalam keadaan agresif ketika cuba ditangkap.–AlHijrah Online


MALAYSIA TERUS MENCATAT KES HARIAN COVID-19 TERTINGGI

KUALA LUMPUR: Angka kes harian COVID-19 di Malaysia terus mencatatkan rekod tertinggi dengan 20,889 kes baharu dilaporkan hari ini.

Ketua Pengarah Kesihatan, Tan Sri Dr Noor Hisham Abdullah, berkata pertambahan kes semalam menjadikan jumlah kumulatif kini meningkat kepada 1,224,595 kes.

Selangor menjadi penyumbang kes tertinggi iaitu sebanyak 8,792 kes, diikuti Kuala Lumpur dengan 2,483 kes, Kedah 1,371 kes, Sabah 1,291 kes dan Johor 1,275 kes.

Negeri Sembilan pula merekodkan sebanyak 986 kes diikuti Kelantan 938 kes, Pulau Pinang 776 kes, Sarawak 652 kes, Perak 624 kes, Pahang 610 kes, Melaka 491 kes, Terengganu 460 kes, Putrajaya 122 kes, Labuan 9 kes serta Perlis juga dengan 9 kes. – AlHijrah Online


POLIS TAHAN LELAKI TABUR PAKU DI JALAN RAYA

IPOH: Polis menahan seorang pemandu kereta kerana dipercayai terbabit dalam insiden menabur paku di atas jalan di persimpangan lampu isyarat  Jalan Ipoh-Lumut, Pusing, dekat Batu Gajah, seperti yang tular di sosial media sejak semalam.

Ketua Polis Daerah Batu Gajah, ACP Mohamad Roy Suhaimi Sarif, berkata suspek lelaki berusia 45 tahun itu ditahan di sekitar Changkat Larang, Lahat, pada sekitar jam 3 pagi tadi.

“Suspek mempunyai satu rekod jenayah berkaitan dadah serta ujian air kencing mendapati suspek positif methamphetamine.

“Suspek direman selama empat hari bermula hari ini bagi membantu siasatan mengikut Seksyen 427 Kanun Keseksaan kerana melakukan khianat. Bagaimanapun, motif insiden tersebut masih dalam siasatan, ” katanya dalam kenyataan hari ini.

Terdahulu,polis memaklumkan sedang mengesan pemilik kereta jenis Nissan Almera bagi membantu siasatan berhubung insiden tersebut susulan menerima satu laporan daripada pengguna jalan raya yang memaklumkan tayar keretanya bocor selepas melalui jalan berkenaan.

Sejak semalam tular di sosial media satu rakaman video berdurasi 24 saat yang dirakam oleh pemandu kenderaan lain, memaparkan pemandu kereta itu menabur paku di persimpangan jalan raya dari tingkap kenderaan berkenaan.–AlHijrah Online


Selagi ada matahari dan bulan, Perlembagaan tidak akan dipinda

SEMENYIH – PH akan sentiasa memelihara kepentingan orang Melayu, di
samping melindungi kepentingan kaum lain selaras dengan peruntukan dalam
 Perlembagaan negara.

Timbalan Presiden PH, Tan Sri Muhyiddin
Yassin berkata, prinsip itu telah disepakati mereka, yang berikrar
bahawa apa yang termaktub dalam Perlembagaan perlu dilindungi dan
dipelihara.

“PH sudah bersepakat, apabila pakatan ini ditubuhkan,
 kita berpegang pada prinsip untuk mendukung apa yang ada dalam
Perlembagaan.

“Kita juga tidak ada kompromi dalam soal berkaitan
hak istimewa orang Melayu kerana perkara ini sudah termaktub dalam
Perlembagaan Persekutuan sejak zaman-berzaman,” katanya ketika berucap
pada Ceramah Kelompok Pusat Daerah Mengundi (PDM) Kampung Rinching Hilir
 di Semenyih di sini, malam tadi.

Katanya lagi, selaras dengan prinsip itu PH akan menjadi perisai untuk memelihara Perlembagaan negara.

“Apabila
 PH mengambil alih kerajaan daripada BN, komitmen kita sepenuhnya,
bermakna selagi ada matahari dan bulan, Perlembagaan tidak akan dipinda,
 serta kedudukan istimewa orang Melayu dan hak bangsa lain akan kekal
untuk selama-lamanya,” katanya.

Turut hadir dalam ceramah
berkenaan, Naib Presiden PH, Datuk Seri Mohamed Azmin Ali; Ketua
Penerangan Bersatu, Dr Mohd Radzi Jidin dan calon PH bagi PRK DUN
Semenyih, Muhammad Aiman Zainali

Justeru beliau menangkis dakwaan pembangkang kononnya PH kini dikuasai DAP dan tidak membela orang Melayu. – SINAR ONLINE


MALAYSIA LAPOR SIFAR KEMATIAN AKIBAT COVID-19

KUALA LUMPUR: Buat pertama kali sejak 18 Dis 2020, Malaysia melaporkan sifar kematian akibat COVID-19, kata Menteri Kesihatan Khairy Jamaluddin.

“Peralihan berterusan kita kepada endemik ditentu ukur dan dipacu oleh data. Marilah kita berdoa ia terus membuahkan hasil,” katanya menerusi akaun Twitter rasminya semalam.

Sementara itu, sebanyak 1,294,225 atau 36.5 peratus kanak-kanak berusia lima hingga 11 tahun di negara ini sudah lengkap divaksin di bawah Program Imunisasi COVID-19 Kebangsaan Kanak-Kanak (PICKids), setakat semalam.

Menurut portal COVIDNOW, sejumlah 1,737,624 kanak-kanak atau 49 peratus daripada kumpulan itu telah menerima sekurang-kurangnya satu dos vaksin.–AlHijrah Online


KERTAS DASAR RAHMATAN LIL ALAMIN SUDAH SIAP: MUJAHID

NILAI : Kertas dasar mengenai Rahmatan Lil Alamin sudah siap tetapi belum dibentangkan kepada Kabinet, kata Menteri di Jabatan Perdana Menteri Datuk Seri Dr Mujahid Yusof Rawa.

“Sebelum kertas dasar itu dibentangkan kepada Kabinet, biasanya ia perlu 14 hari untuk kementerian membuat komen. Kita jangka kertas itu akan dibentangkan kepada Kabinet pertengahan bulan ini dan apabila sudah ‘endorse’ maka ia sudah jadi dasar rasmi,” katanya kepada pemberita hari ini.

Terdahulu, beliau menghadiri sesi ‘Dialog Menteri: Rahmatan Lil Alamin’ bersama pelajar Universiti Sains Islam Malaysia (USIM) di sini dan meluangkan masa hampir tiga jam beramah mesra serta menjawab soalan daripada pelajar.

Sementara itu, Mujahid berkata setakat ini beliau telah menyampaikan penerangan mengenai dasar pentadbiran Islam baharu negara Rahmatan Lil Alamin kepada sembilan pusat pengajian tinggi termasuk USIM melalui program jelajah kampus dan maklum balas yang diterima adalah sangat positif.

“Kita berharap untuk mengadakan majlis penerangan ini kepada 10 lagi universiti tahun ini di mana akhirnya kita hendak membentuk Majlis Perundingan Mahasiswa Rahmah (MPMR).

“Kita telah menghubungi Kementerian Pendidikan dan mereka menyokong penubuhan MPMR sebab kita akan membantu membina kepimpinan di kalangan pelajar menerusi idea baharu ini dan kita mengharapkan mereka akan membawa gagasan ini,” katanya. – BERNAMA


HANYA 25 KES RADANG OTOT JANTUNG DIREKOD SELEPAS TERIMA VAKSIN COVID-19

KUALA LUMPUR: Sejumlah 25 kejadian kes radang otot jantung atau miokarditis dilaporkan dalam tempoh 21 hari selepas individu menerima vaksinasi COVID-19.

Ketua Pengarah Kesihatan Tan Sri Dr Noor Hisham Abdullah berkata, daripada jumlah tersebut, sebanyak 14 kes direkodkan berkaitan dengan vaksin Comirnaty keluaran Pfizer (Pfizer), sembilan berkaitan vaksin CoronaVac (Sinovac) dan dua berkaitan vaksin Oxford-AstraZeneca.

Menurutnya, Kementerian Kesihatan Malaysia (KKM) dengan kerjasama Institut Penyelidikan Klinikal (ICR) dan Institut Kesihatan Kebangsaan (NIH) telah menjalankan kajian keselamatan vaksin Malaysia yang dikenali sebagai ‘Case-Based Monitoring of Adverse Events Following COVID-19 Vaccination (SAFECOVAC)’.

“Kajian SAFECOVAC mendapati, kadar sebenar kejadian miokarditis bagi setiap juta dos yang diberikan ialah 0.9 dalam kalangan penerima vaksin Comirnaty, 0.5 untuk CoronaVac dan 0.7 untuk vaksin Oxford-Astra Zeneca.

“Dalam kalangan mereka yang berumur di bawah 30 tahun, kadar sebenar berlakunya miokarditis adalah 0.87 setiap juta dos yang diberikan bagi Comirnaty dan 0.49 bagi CoronaVac, manakala bagi individu berumur 30 tahun ke atas, kadar sebenar miokarditis ialah 1.0 setiap juta dos bagi Comirnaty dan 0.6 bagi CoronaVac,” katanya dalam kenyataan hari ini.

Noor Hisham berkata, secara kesimpulannya berdasarkan keputusan kajian SAFECOVAC, data dari sistem Bahagian Regulatori Farmasi Negara (NPRA)- kesan advers susulan imunisasi (AEFI) dan Real-World Data, konsisten dengan kejadian miokarditis yang sangat jarang berlaku, setelah menerima vaksin Comirnaty.

“… jika dibandingkan dengan risiko lebih tinggi untuk mendapat miokarditis daripada jangkitan COVID-19. Tambahan pula, sebahagian besar kes miokarditis yang dilaporkan adalah ringan, terhad kepada individu, dan berupaya untuk sembuh dengan segera,” katanya.

Mengenai kebimbangan terhadap kes miokarditis dan perikarditis berkaitan dengan vaksin terutama yang menggunakan teknologi ‘Messenger Asid Ribonukleik’ (mRNA) termasuk Comirnaty bagi populasi remaja, Dr Noor Hisham berkata lebih 33 juta dos vaksin berasaskan mRNA, dikawal selia di negara ini.

“NPRA tidak mengesan sebarang ‘Safety Alert’ yang membuktikan kesan buruk vaksin Comirnaty, dan KKM memberi jaminan kepada orang ramai bahawa kerajaan komited untuk terus memantau sebarang tanda amaran keselamatan kepada program vaksinasi, yang sedang berlangsung,” katanya.

Beliau turut memaklumkan penyakit miokarditis kebiasaannya disebabkan oleh virus atau penyakit autoimun.—AlHijrah Online


Beijing sokong pertemuan  Jong-un, Trump

BEIJING, 10 Januari – Sinar Online melaporkan bahawa presiden China, Xi Jinping memberitahu Kim Jong-un bahawa Beijing menyokong pemimpin Korea Utara itu dalam sidang kemuncak kedua dengan Presiden Amerika Syarikat (AS) Donald Trump.

Dua rakan sekutu itu yang dijangka akan mengadakan pertemuan dua hari di Beijing minggu ini, dilihat sebagai sesi mengatur strategi ketika Jong-un bersedia untuk sidang kemuncak keduanya dengan Trump untuk rundingan nyahnuklear.

“Penyelesaian politik berhubung isu di semenanjung (Korea) merupakan peluang bersejarah yang jarang berlaku,” kata Jinping ketika lawatan Jong-un ke Beijing, menurut laporan agensi berita Xinhua.

Perbincangan antara AS dan Korea Utara terhadap senjata nuklear Pyongyang terhenti sejak sidang kemuncak pertama Jong-un dan Trump di Singapura pada Jun lalu di mana mereka mengeluarkan deklarasi yang kurang jelas tentang nyahnuklear.

AS menegaskan bahawa sekatan PBB mesti dilakukan sehingga Korea Utara menyerahkan senjatanya, sementara Pyongyang mahu mereka redakan keadaan. China juga mahukan sekatan itu dilonggarkan.


TH TIDAK DIKUASAI BUKAN ISLAM – MUHYIDDIN

KUALA LUMPUR: “Lembaga Tabung Haji (TH) tidak dikuasai oleh orang bukan Islam”.

Demikian jawapan bertulis Perdana Menteri, Tan Sri Muhyiddin Yassin sebagai maklum balas kepada ahli Parlimen Parit Buntar, Datuk Seri Dr Mujahid Yusof Rawa yang mengemukakan soalan tentang agensi itu.

Mujahid dalam soalannya di Dewan Rakyat itu bertanya tentang kedudukan terkini TH dan meminta Muhyiddin menjelaskan adakah benar kerajaan terdahulu menjual aset TH serta membiarkan agensi itu dikuasai orang bukan Islam.

Muhyiddin dalam pada itu memaklumkan aset TH bagi setengah tahun pertama 2020 berjumlah RM78 bilion.

Beliau berkata TH juga dalam tempoh itu mempunyai lebihan aset berbanding liabiliti sebanyak RM1.9 bilion.

“Selaras dengan pelaksanaan pelan pemulihan dan penstrukturan TH, aset-aset yang kurang berdaya saing telah dipindahkan kepada sebuah Syarikat Tujuan Khas (SPV) iaitu Urusharta Jamaah Sdn Bhd (UJSB).

“Syarikat itu dimiliki penuh oleh kerajaan dibawah Menteri Kewangan Diperbadankan (MKD),” katanya– AlHijrah Online / Zaim Zamani


PELARIAN TERUS MENYEBERANG SEMPADAN TURKI KE EROPAH

ISTANBUL: Ribuan pelarian cuba untuk menyeberangi sempadan dari Turki ke Eropah walaupun dihalang pihak berkuasa dan pengawal pantai Greek.

Menteri Dalam
Negeri Turki, Suleyman Soylu berkata lebih 143,000 imigran direkodkan melepasi
sempadan Turki ke Greece melalui wilayah Edirne.

Bercakap kepada pemberita di wilayah timur Turki di Elazig semalam, Soylu berkata, Sungai Evros yang memisahkan dua negara kini menjadi laluan utama pelarian untuk menyeberang ke sempadan.

“Sekarang cuaca semakin panas… Paras air sungai jatuh ke 40-45cm di beberapa tempat dan ini bermakna mereka dapat menyeberang sungai dengan mudah,” kata menteri itu dipetik agensi berita Xinhua.

Sementara itu,
campur tangan pihak keselamatan Greek bagi menghalang pelarian ke negara mereka
diteruskan di sempadan Pazarkule, demikian menurut seorang saksi.

“Mereka menembak meriam air dan gas pemedih mata sepanjang hari untuk menghalau pelarian kembali ke Turki,” kata saksi itu melalui telefon kepada Xinhua.

“Polis Turki turut menembak gas pemedih mata sebagai reaksi balas kepada tindakan pihak berkuasa Greek bagi menyokong kumpulan pelarian,” dakwa saksi itu.

Kumpulan pelarian
turut meneruskan usaha mereka menyeberang ke Eropah melalui jalan laut.

Sekurang-kurangnya
177 pendatang tanpa izin diselamatkan Pengawal Pantai Turki dalam insiden berbeza
di pantai Aegean Turki dua hari lalu.

Insiden itu berlaku
di wilayah barat Aydin, Mugla dan Izmir selepas Pengawal Pantai Greek menolak bot
membawa pendatang kembali ke Turki.

Laut Aegean merupakan laluan utama bagi pendatang yang cuba memasuki Eropah melalui Turki. Perjanjian ditandatangani di antara Ankara dan Kesatuan Eropah (EU) pada Mac 2016 bagi membendung migrasi secara haram.

Sebagai
sebahagian daripada perjanjian itu, pihak berkuasa Turki menahan seramai 60,802
pendatang tanpa izin dari menyeberang ke Greece melalui Turki tahun lepas, demikian
menurut data dikeluarkan Pengawal Pantai Turki.

Pada 28 Feb lalu,
Turki berkata ia tidak akan menghalang pendatang tanpa izin dari pergi ke
Eropah kerana tidak mampu lagi menampung beban lebih 3.7 juta pelarian di
wilayahnya. — Terjemahan AlHijrah Online.


“NAK KAYA, KENA RAJIN, BIJAK, BELAJAR SKIL DAN ILMU” – CHONG WEI

Bekas juara badminton dunia, Datuk Lee Chong Wei menyifatkan, adalah tidak logik untuk seseorang menjadi jutawan dalam masa yang sangat singkat.

Beliau mengulas fitnah di media sosial yang mendakwa kononnya dirinya mengendalikan pelaburan ajaib yang mampu menjadikan peserta menjadi jutawan dalam masa tiga bulan.

“Nak kaya kenalah rajin, kenalah bijak. Invest dalam diri sendiri. Belajar skil dan ilmu baharu. Biar ‘power’.”

Beliau mengulas dakwaan yang tersebar mengenai dirinya itu menerusi catatan di Facebook, semalam.

Tegas Chong Wei, beliau mahu orang ramai tidak terpedaya dengan kaedah sedemikian dan menyifatkannya sebagai sesuatu yang tidak logik.

“Tak kan click-click jari, korek duit sendiri, bagi orang lain, ikut lagi arahan dia dan boleh jadi kaya?”

Chong Wei juga mahu masyarakat tidak diperdaya dan ditipu ‘Secret’ menjadi kaya yang semakin berleluasa di internet dan telefon pintar.

“Tiada jalan pintas untuk berjaya kawan-kawan. Terutama dalam masa yang penuh liku-liku kemerosotan ekonomi ini. Jangan mudah terbuai atas kata-kata manis yang tidak munasabah”.

Bekas jaguh badminton dunia itu turut memberi amaran kepada pihak yang tidak bertanggungjawab itu supaya jangan mengambil kesempatan dengan menipu duit orang awam.

“Jangan satu hari nanti anak cucu kau yang jadi mangsa atas kedurjanaanmu. Buat baik berpada-pasa. Buat jahat jangan sekali.”


DULU KEDAI TERBAKAR, KINI DILANDA RIBUT PULA

MARANG: Seorang pengusaha kedai runcit menerima ujian berganda apabila pembinaan semula premis perniagaannya yang terbakar pada September lalu musnah dilanda ribut pula di Kampung Undang, Marang semalam.

Rangka bumbung kedai runcit yang baru siap dipasang Khamis minggu lalu diterbangkan angin kencang dalam kejadian ribut bersama hujan lebat pada pukul 2.40 petang itu.

Baharuddin Ismail, 65, berkata, dia kerugian hampir RM70,000 apabila kedai runcitnya musnah dalam kebakaran disebabkan litar pintas pada pertengahan September lalu.

Tambahnya, dia membina semula kedai runcit terbabit dengan kos kira-kira RM15,000 namun tidak menyangka akan ditimpa musibah buat kali kedua.

“Dua kali ribut kuat datang,lebih kurang 10 ke 15 minit macam tu, bumbung habis tercabut. Bumbung baru siap pasang Khamis lepas,” katanya.

Baharuddin berkata, dia kini sudah buntu untuk bangkit semula sedangkan kedai runcit berkenaan merupakan mata pencarian utamanya.

Walau bagaimanapun, dia yang mempunyai seorang anak dalam kalangan orang kelainan upaya (OKU) redha dengan ujian Allah dan percaya rezeki akan digantikan dengan lebih baik kelak.

Seorang warga emas, Minah Mat Ali, 69, pula pasrah apabila hampir kesemua atap bumbungnya diterbangkan ribut dalam kejadian itu.

Minah memberitahu tidak sempat berbuat apa-apa selain berlari menyelamatkan diri keluar rumah bersama anak lelakinya, Jamsari Mohamad, 43.

Minah berkata, ini adalah kali pertama rumahnya dilanda ribut setelah hampir 40 tahun menghuninya.

Seorang lagi mangsa ribut, Rosmawati Mohd. Saffi, 46, pula berkata, banyak barang jualan basah setelah sebahagian atap kedai runcitnya turut diterbangkan ribut.

Rosmawati yang merupakan guru Kelas Asas Fardu Ain (KAFA) berkata, sewaktu kejadian, dia sedang mengajar sebelum dihubungi anak perempuannya berusia 18 tahun yang memaklumkan kejadian ribut berkenaan sambil menangis ketakutan.

“Anak saya telefon saya dalam ketakutan, dia kata ada angin kuat, atap kedai terbang dan barang kedai sudah basah,”

“Ketika keluar memang ribut kuat dan hujan lebat, tetapi saya gagahkan juga kerana bimbang keselamatan anak perempuan, yang seorang diri di kedai,” katanya.

Rosmawati berkata ketika tiba di kedai, hujan masih lebat dan beberapa penduduk kampung tumpang berteduh di kedainya mencari perlindungan.

Dalam pada itu, dianggarkan lebih 25 premis perniagaan termasuk kediaman penduduk rosak akibat ribut yang melanda di kampung terbabit. –AlHijrah Online


COVID-19: RAMAI PENUNTUT MSIA DI TURKI MAHU PULANG KE TANAH AIR

KUALA LUMPUR: Lebih 350 daripada 500 pelajar Malaysia di Turki menyuarakan hasrat mahu pulang ke tanah air, berikutan penularan wabak COVID-19 di negara itu, menurut kaji selidik Persatuan Pelajar Malaysia di Turki (MASAT).

Presiden MASAT Nur Izzah Fakharuldin berkata susulan itu satu kertas kerja dikemukakan kepada pihak kedutaan untuk menyediakan penerbangan pesawat sewa khas, dibiayai sendiri penuntut.

“Kami harap pelajar dan ibu bapa bertenang dan sabar. Kami sentiasa berhubung dengan pihak kedutaan dan rakan yang lain di sini serta maklumkan sebarang perkembangan kepada mereka,” katanya ketika dihubungi Bernama pada Selasa.

Namun menurut Nur Izzah, usaha itu berdepan kesukaran selepas Turki pada Jumaat  lalu menggantung semua penerbangan antarabangsa.

Selain itu, individu yang ingin keluar dari bandar perlu mendapatkan kebenaran gabenor negeri masing-masing.

“Pelajar Malaysia bukan hanya di Istanbul, tetapi di seluruh Turki. Jadi kami perlu perhalusi banyak perkara untuk memastikan usaha ini berjaya selain mendapat kerjasama serta kebenaran kerajaan Turki,” ujarnya.

Beliau berkata meskipun dimaklumkan oleh pihak kedutaan masih terdapat penerbangan Qatar Airways untuk laluan Istanbul-Kuala Lumpur, MASAT berpendapat laluan itu memerlukan transit di negara ketiga mungkin terdedah kepada risiko jangkitan.

Penuntut program sarjana di Istanbul Aydin University itu juga menyeru semua pihak tidak berkongsi sebarang berita tidak sahih mengenai keadaan pelajar di media sosial yang boleh mencetuskan panik.

Kebanyakan pelajar Malaysia ditaja kerajaan Turki atau perbelanjaan sendiri.

Sementara itu, Kuasa Usaha Sementara Kedutaan Malaysia di Turki Arhan Syafrisyah Shah Anuar berkata urusan membawa pulang pelajar terutamanya dalam situasi sekarang amat rumit dan memerlukan kerjasama banyak pihak.

“Kerajaan faham perasan ibu bapa. Kita berada dalam situasi luar jangka. Kalau sebelum ini kita hanya perlu bawa keluar dari point A ke point B. Sekarang, banyak benda perlu diambil kira pihak kerajaan.

“Jika pelajar pulang, mereka perlu dikuarantin selama 14 hari, tidak boleh balik terus ke rumah,” katanya dalam satu sesi wawancara bersama MASAT di laman Facebook, pada Selasa

Kerajaan pada Selasa mengumumkan semua rakyat Malaysia yang kembali dari luar negara perlu menjalani tempoh kuarantin selama 14 hari di tempat khas yang ditetapkan berkuat kuasa 3 April.

Arhan Syafrisyah berkata buat masa ini, kedutaan menasihatkan pelajar terus berada di Turki dan mematuhi arahan pihak berkuasa tempatan selain mengehadkan perjalanan ke tempat awam.

Setakat ini, tiada pelajar Malaysia di Turki dilaporkan dijangkiti COVID-19.

Beliau juga menggesa rakyat Malaysia yang belum mendaftar dengan pihak kedutaan supaya berbuat demikian bagi memudahkan usaha repatriasi, jika perlu.

Menurut data Johns Hopkins University, terdapat lebih 10,000 kes COVID-19 di Turki selain 168 kematian direkodkan setakat ini. — BERNAMA


AHMAD ZAHID NAFI LETAK JAWATAN PENGERUSI BN, PRESIDEN UMNO

KUALA LUMPUR: Datuk Seri Dr Ahmad Zahid Hamidi menafikan akan meletakkan jawatan sebagai Pengerusi Barisan Nasional (BN) dan Presiden UMNO sepertimana didakwa satu kenyataan media yang tular menerusi media sosial.

Dalam kenyataan di Facebook rasminya hari ini, beliau berkata surat atau kenyataan media yang disebarkan adalah palsu dan rekaan pihak yang tidak bertanggungjawab.

“Mohon jangan dikeruhkan lagi keadaan… Mohon doakan yang terbaik dalam keadaan sekarang ini,” kata Ahmad Zahid yang turut memuat naik kenyataan media berkenaan dalam Facebook beliau.

Kenyataan media dengan kepala surat BN Malaysia bertarikh 22 Nov itu turut mendakwa satu mesyuarat tergempar diadakan semalam dihadiri pemimpin utama parti komponen BN yang membuat beberapa keputusan termasuk menentukan sokongan kepada gabungan yang akan membentuk Kerajaan Persekutuan.

Kenyataan media itu turut mendakwa keinginan Ahmad Zahid untuk meletakkan kedua-dua jawatannya dalam parti atas kekalahan BN pada Pilihan Raya Umum ke-15 (PRU15), selain menyerahkan kepada Datuk Seri Ismail Sabri Yaakob bagi memangku kedua-dua jawatannya sehingga pemilihan UMNO Januari 2023.

Pada PRU15, BN hanya memperoleh 30 kerusi Parlimen, Pakatan Harapan (82), Perikatan Nasional (73), Gabungan Parti Sarawak (23), Gabungan Rakyat Sabah (enam), Warisan (tiga), Parti Bangsa Malaysia serta Parti Kesejahteraan Demokratik Masyarakat masing-masing satu manakala Bebas (dua).–AlHijrah Online


Israel bina lebih 4,000 rumah pendatang Yahudi

TEL AVIV – Kerajaan Israel dijangka meluluskan pembinaan
4,500 unit rumah peneroka haram Yahudi di wilayah diduduki di Tebing Barat.

Menurut laporan Pihak Berkuasa Penyiaran Israel (IBA),
kelulusan itu bagaimanapun terpaksa ditangguhkan selepas pilihan raya pada 9
April ini.

Kira-kira 650,000 pendatang Yahudi tinggal di lebih 100
penempatan haram di Tebing Barat dan timur Baitulmaqdis.

Penempatan Israel di Tebing Barat dan timur Baitulmaqdis
dianggap haram berdasarkan undang-undang antarabangsa dan ditentang hebat
penduduk Palestin. – Sinar Harian


PROVOKASI ISRAEL DI AL-AQSA AKAN UBAH SITUASI JADI MEDAN PERANG

RAMALLAH: Provokasi berterusan Israel terhadap Masjid Al-Aqsa adalah perkara yang “tidak boleh diterima” dan akan mencetuskan “peperangan”, kata jurucakap Presiden Mahmoud Abbas, Nabil Abu Rudeineh pada Ahad.

“Serangan terhadap tempat suci dan jemaahnya saban hari semasa bulan Ramadan adalah tidak boleh diterima yang akan memarakkan lagi api pergolakan,” kata Abu Rudeineh.

Jurucakap presiden meminta kerajaan Israel bertanggungjawab terhadap sebarang potensi peningkatan konflik akibat serangan berterusan ke atas tapak suci di Baitulmaqdis, lapor Agensi Berita Palestin (WAFA).

“Israel cuba mencabar keazaman rakyat kita, tetapi ini tidak akan mematahkan semangat mereka. Rakyat kita akan tetap teguh, mempertahankan tanah dan kesuciannya, walau apa pun yang terjadi,” katanya. — AlHijrah Online


BANJIR: JAKIM ANJUR BACAAN YASIN, SOLAT HAJAT, DOA SELAMAT ESOK

KUALA LUMPUR: Jabatan Kemajuan Islam Malaysia (JAKIM) akan mengadakan bacaan yasin, solat hajat dan doa selamat susulan musibah banjir di negara ini.

Ketua Pengarahnya, Datuk Hakimah Mohd Yusoff berkata, program munajat itu akan diadakan serentak di Masjid Negara, Masjid Putra dan Masjid Tuanku Mizan Zainal Abidin, Putrajaya selepas solat Maghrib pada 22 Disember 2022.

“JAKIM turut menjemput dan mengesyorkan semua Majlis dan Jabatan Agama Islam Negeri melalui masjid dan surau di seluruh negara untuk turut sama mengadakan program seumpamanya agar kesatuan usaha dan doa seluruh umat akan menambahkan lagi keberkatan doa,” katanya.

Program munajat yang dijalankan JAKIM susulan kenyataan Menteri di Jabatan Perdana Menteri (Hal Ehwal Agama) Datuk Mohd Na’im Mokhtar hari ini mengenai saranan kepada umat Islam untuk terus berdoa dan bermunajat memohon perlindungan, keselamatan dan kesejahteraan negara daripada musibah banjir.

Selain JAKIM, Jabatan Agama Islam Wilayah Persekutuan (JAWI) akan turut mengadakan solat hajat esok serta selepas solat Jumaat pada 23 Disember 2022. – AlHijrah Online


PENDAFTARAN DERMA ORGAN MELALUI MYSEJAHTERA MULAI 6 SEPT – KHAIRY

KUALA LUMPUR: Pendaftaran sebagai pengikrar derma organ boleh dilakukan melalui aplikasi MySejahtera mulai 6 Sept ini, kata Menteri Kesihatan Khairy Jamaluddin.

Beliau berkata ia susulan kadar pendermaan organ di negara ini sangat rendah apabila Malaysia tergolong antara 10 negara yang mempunyai kadar transplantasi terendah di dunia bagi 2021 iaitu 2.84 pembedahan transplantasi bagi setiap 1 juta populasi menurut Global Observatory on Donation and Transplantation.

“Apabila mereka buat ikrar melalui MySejahtera maklumat itu terus sampai ke Pusat Sumber Transplan Nasional. Sekiranya berlaku kes kematian mana-mana hospital dan layak derma organ, ia akan keluar dalam sistem,” katanya.

Beliau berkata demikian pada sidang media selepas merasmikan penutupan Minggu Kesedaran Pendermaan Organ Peringkat Kebangsaan 2022 di sini hari ini.

Khairy berkata bilangan pesakit yang masih menunggu untuk mendapatkan derma organ di Malaysia setakat hari ini adalah seramai 10,442 orang.

Namun, katanya hanya 2,700 kes transplantasi melibatkan pendermaan organ dijalankan sejak 1975.

“Berdasarkan statistik terkini pendermaan organ dari Pusat Sumber Transplan Nasional pada Julai 2022 menunjukkan terdapat sebanyak 779 penderma organ sebenar selepas kematian sejak 1997 manakala jumlah pengikrar penderma organ selepas kematian adalah seramai 517,758 orang sejak 1997,” katanya.

Mengulas mengenai pemakaian pelitup muka, Khairy berkata beliau akan membuat pengumuman berkenaan ketetapan baharu pelitup muka selewat-lewatnya Rabu ini.

Beliau berkata Jawatankuasa Eksekutif Kesihatan Awam yang dipengerusikannya sudah menerima syor daripada pakar mengenai pemakaian pelitup muka dan KKM masih dalam proses mengumpul pandangan orang ramai mengenai perkara itu.

Sementara itu, beliau berkata tiga pendekatan perlu dilihat oleh KKM sebelum negara diumumkan beralih ke fasa Endemik termasuk pengisytiharan daripada Pertubuhan Kesihatan Sedunia (WHO).

Selain itu, Khairy berkata Akta Pencegahan dan Pengawalan Penyakit Berjangkit 1988 (Akta 342) masih terpakai di seluruh negara sehingga akhir Disember tahun ini di mana seluruh kawasan Malaysia isytiharkan sebagai kawasan penyakit berjangkit.

Pendekatan ketiga adalah indikator kesihatan yang perlu diperoleh daripada pakar epidemiologi dalam konteks COVID-19 yang masih lagi bermutasi. –AlHijrah Online


20 RAKYAT MALAYSIA TERPILIH PROGRAM HAJI TAJAAN RAJA SALMAN TIBA DI MAKKAH

MAKKAH: 20 rakyat Malaysia yang menyertai Program Haji Tetamu Khaadimul Haramain Al-Syareefain 1444H kini telah berada di Makkah, Arab Saudi menjelang kemuncak haji, minggu hadapan.

Kesemua jemputan khas ini telah selesai menyempurnakan ibadah umrah sebaik tiba di Masjidil Haram, dari Jeddah.

Terdahulu, kesemua peserta Program Haji Tetamu Khaadimul Haramain Al-Syareefain itu berlepas dari Lapangan Terbang Antarabangsa Kuala Lumpur (KLIA), Sepang kira-kira jam 2.15 pagi, Rabu lalu dengan pesawat Saudi Airlines untuk penerbangan terus dari Kuala Lumpur ke Jeddah.

Di KLIA juga, satu majlis ringkas diadakan bagi menyambut jemaah-jemaah berkenaan sebelum proses daftar masuk, yang dikendalikan oleh Pegawai Penyelidik di Pejabat Atase Agama, Kedutaan Arab Saudi di Kuala Lumpur, Ahmad Fazrin Yahaya.

Menurut Ahmad Fazrin, program tahun ini adalah kali pertama diadakan semula selepas pandemik COVID-19 melanda dunia.

“Setelah tiga tahun program ini berehat sejak musibah COVID-19 datang melanda, tahun lepas ia kembali diaktifkan semula oleh Kementerian Hal Ehwal Islam, Dakwah dan Bimbingan Arab Saudi. Cuma tahun lepas tiada tetamu dari Malaysia yang dijemput,” kata Ahmad Fazrin.

Tambah beliau lagi, saban tahun, Raja Salman akan turut menaja 1,000 waris dan keluarga para syuhada dari Palestin nak menjadikan kuota berkenaan sebagai kuota wajib untuk tetamu dari Palestin.

Sementara itu, Ketua Pegawai Eksekutif TV Alhijrah, Namanzee Harris antara yang menerima undangan menyertai program khas ini.

Beliau yang berkongsi keterujaannya kepada Alhijrah Online setelah selesai umrah pertama menyifatkan peluang berhimpun bersama Dhuyufurrahman lain dari seluruh dunia sebagai manifestasi penyatuan umat Islam dalam menyemai sifat kehambaan kepada Yang Maha Esa.

“Lautan jemaah dari seluruh dunia hadir bagi mengabdikan diri kepada Allah. Saat-saat di sini pastinya akan menjadi kenangan terindah, lebih-lebih untuk kita memperbaharui azam untuk menjadi hamba yang lebih baik selepas ini.

“Syukur apabila nama saya tersenarai dalam jemputan haji kali ini dan ia pengalaman sulung menunaikan rukun Islam kelima. Menjunjung kasih kepada baginda Raja Salman atas peluang ini, dan penghargaan juga kepada pihak Kedutaan Arab Saudi di Kuala Lumpur,” jelas Namanzee dari Makkah kepada Alhijrah Online, ketika dihubungi melalui aplikasi Whatsapp.

Selain Namanzee, jemaah lain terdiri daripada usahawan dan tokoh perniagaan, ahli akademik, dan pengamal media. Antara yang tersenarai, Naib Canselor Universiti Malaya, Prof. Datuk Ir. Dr Mohd Hamdi Abdul Shukor, Naib Presiden Kanan (Wakaf & Komunikasi) Management and Sciences University (MSU) Datuk Rosli Yusof dan tokoh perniagaan, Datuk Seri Khalid Mohamad Jiwa.

Program tahunan kendalian Kementerian Hal Ehwal Agama, Dakwah dan Bimbingan Arab Saudi itu ditaja sepenuhnya melalui peruntukan peribadi Raja Arab Saudi, Raja Salman Abdul Aziz Al-Saud yang membabitkan kos penginapan, tiket penerbangan, makan minum serta kos di Masya’ir Haram. — Alhijrah Online


MENU RAHMAH PERLU SISTEM SOKONGAN UNTUK BERTAHAN LAMA – PENIAGA

KUALA LUMPUR: Persatuan peniaga berharap kerajaan dapat tampil dengan sistem sokongan yang kuat untuk memastikan pelaksanaan inisiatif Menu Rahmah bertahan lama dan berterusan dan bukan sekadar hangat-hangat tahi ayam.

Presiden Persatuan Usahawan Food Truck Wilayah Persekutuan Kuala Lumpur (KLFTEA) Muhammad Azlan Abas berkata susulan kenaikan harga barangan ketika ini, sistem sokongan yang kuat seperti kerjasama menyeluruh pelbagai agensi diperlukan dalam membantu peniaga atau penjaja.

“Contohnya Lembaga Pemasaran Pertanian Persekutuan (FAMA) atau koperasi boleh bekerjasama dengan mana-mana persatuan terlibat untuk pukalkan harga barangan.

“Mungkin dengan kaedah ini, inisiatif Menu Rahmah itu akan ada kesinambungannya,” katanya kepada Bernama.

Menurutnya ramai peniaga dan penjaja menyokong inisiatif kerajaan itu kerana ia memberi manfaat kepada rakyat, namun pelaksanaannya perlu disusuli dengan satu ekosistem yang lengkap agar perniagaan terus berjaya.

“Menu dah cantik, boleh buat, namun jika lokasi perniagaan tidak strategik, susah juga,” katanya dan menambah sebelum ini, peniaga kendera saji juga pernah melaksanakan program Menu Rakyat 1Malaysia (MR1M) pada era pentadbiran Datuk Seri Najib Tun Razak sekitar tahun 2011.

Bagi Presiden Gabungan Persatuan Penjaja dan Peniaga Malaysia Datuk Seri Rosli Sulaiman pula, walaupun peniaga dan penjaja ini mempunyai jiwa murni untuk membantu golongan memerlukan seperti disarankan kerajaan, namun mereka perlu juga memikirkan soal keuntungan dan kelangsungan hidup.

“…apatah lagi dalam situasi hari ni dengan barang mentah yang dibekalkan kepada peniaga atau penjaja mengalami kenaikan hingga 100 peratus.

“Kita lihat sayur saja… contohnya, tomato 200 gram dengan harga RM2, harga naik melonjak, jadi bagaimana cara kita nak maintain Menu Rahmah ini,” katanya.

Menu Rahmah yang dilancarkan sejak 31 Jan lepas merupakan hidangan tengah hari atau makan malam yang seimbang seperti nasi, satu pilihan protein sama ada ayam atau ikan dan sayuran dengan tawaran harga bernilai RM5 dan ke bawah.

Inisiatif Kementerian Perdagangan Dalam Negeri dan Kos Sara Hidup (KPDN) untuk menangani kenaikan kos sara hidup itu boleh didapati di lebih 15,000 kedai makan dan restoran di seluruh negara. –AlHijrah Online


KORONAVIRUS: SARINGAN DI PINTU MASUK NEGARA DIPERKUKUHKAN

KUALA LUMPUR: Kementerian Kesihatan Malaysia (KKM) memperkukuhkan aktiviti saringan kesihatan di semua Pintu Masuk Antarabangsa (PMA) negara sebagai langkah kesiapsiagaan dalam menangani jangkitan kluster 2019 Novel Koronavirus.

Ketua Pengarahnya Datuk Dr Noor Hisham Abdullah berkata antara usaha yang diambil termasuk menempatkan pengimbas haba di ‘entry points’ bagi mengesan kehadiran mereka yang mempunyai gejala demam.

Jelasnya bagi daerah Johor Bahru, terdapat enam PMA dengan dua daripadanya masing-masing di Bangunan Sultan Iskandar (BSI) dan Kompleks Sultan Abu Bakar (KSAB) yang merupakan pintu masuk darat dari Singapura.

Purata pelancong China yang masuk melalui KSAB adalah 3,000-3,500 orang sehari sepanjang 2019.

“Semasa lawatan ke KSAB pada petang Isnin, saya telah melihat sendiri langkah-langkah kesiapsiagaan agensi-agensi terlibat bagi mengesan pengembara yang bergejala.

“Sekiranya terdapat pengembara yang disyaki, beliau akan diperiksa selanjutnya di Bilik Saringan Kesihatan dan dirujuk kepada Pasukan Perubatan Penyakit Berjangkit Hospital Sultanah Aminah, Johor Bahru untuk pemeriksaan selanjutnya,” katanya dalam kenyataan di Facebook hari ini.

Selain itu, Dr Noor Hisham berkata satu laluan khas imigresen bagi mana-mana pengembara yang berasal dari negara China juga telah diwujudkan.

Agensi Berita China, Xinhua semalam melaporkan pihak berkuasa kesihatan China mengumumkan 80 kematian dan 2,744 kes penyakit radang paru-paru yang disahkan akibat Koronavirus, dengan 461 kritikal.

Setakat pagi ini, empat kes Koronavirus dikesan di negara ini. — BERNAMA


NAHAS PESAWAT: GRAB MALAYSIA BANTU KELUARGA SHARIPUDDIN

KUALA LUMPUR: Grab Malaysia telah menghubungi keluarga Sharipuddin Shaari yang maut dalam nahas pesawat terhempas di Lebuhraya Guthrie berhampiran Bandar Elmina Shah Alam, untuk memberi sokongan dan bantuan sewajarnya.

Grab Malaysia dalam kenyataan hari ini memaklumkan di samping faedah perlindungan insurans, pihaknya juga akan memastikan waris mangsa menerima lebih banyak bantuan lain.

Ia termasuk bayaran daripada dana Grab Partner Zakat serta sumbangan Grab Malaysia dan komuniti rakan penghantar, menurut kenyataan itu.

“Keluarga Grab mengucapkan takziah kepada keluarga, waris dan rakan-rakan Sharipuddin yang merupakan seorang rakan penghantar berdedikasi. Sharipuddin merupakan individu yang rajin dan kami seluruh komuniti rakan penghantar berduka cita kerana insiden itu berlaku ketika Allahyarham sedang bekerja keras mencari rezeki halal.

“Kami dapat merasakan kesedihan yang dilalui semua ketika ini. Kami memanjatkan doa buat keluarga Allahyarham dan keluarga mangsa lain yang terbabit dalam nahas tragis di Elmina,” menurut kenyataan itu.

Sharipuddin, 53, merupakan seorang daripada 10 terkorban dalam nahas pesawat Beechcraft Model 390 (Premier 1) yang terhempas di Lebuhraya Guthrie berdekatan Bandar Elmina di Shah Alam, Selangor petang semalam.

Tragedi itu turut mengorbankan Pengerusi Jawatankuasa Kerajaan Tempatan, Perumahan, Alam Sekitar Dan Teknologi Hijau Pahang Datuk Seri Johari Harun.–AlHijrah Online


MASJID DI KEDAH PLATFORM BERI KESEDARAN KEPENTINGAN DOS PENGGALAK

ALOR SETAR: Kerajaan Kedah akan menggunakan masjid sebagai platform untuk menyampaikan maklumat dan memberi kesedaran kepada rakyat di negeri ini mengenai kepentingan mengambil suntikan dos penggalak vaksin COVID-19.

Pengerusi Jawatankuasa Kesihatan dan Kerajaan Tempatan Negeri, Datuk Dr Mohd Hayati Othman berkata langkah diambil berikutan jumlah penerima dos berkenaan yang didapati masih rendah selain bilangan kes kematian di luar fasiliti kesihatan (BID) yang membimbangkan di negeri ini.

“Dari 1 Jan hingga 12 Mac lepas, 65 kematian dilaporkan berlaku di luar hospital atau BID dengan 86.2 peratus daripadanya belum menerima suntikan dos penggalak.

“Di Kedah juga, jumlah yang telah menerima suntikan dos penggalak sangat rendah terutama dalam kalangan kaum Melayu dan saya tidak pasti kenapa. Mungkin juga antaranya disebabkan oleh berita-berita yang tidak tepat ditularkan menerusi media sosial,” katanya kepada pemberita di sini hari ini.

Beliau berkata baru-baru ini Jabatan Kesihatan Negeri (JKN) Kedah telah mengadakan perbincangan dengan Majlis Agama Islam Negeri Kedah (MAIK) dan akan berbincang dengan pihak Pejabat Mufti Kedah bagi mendapatkan nasihat serta pandangan berkaitan penggunaan masjid untuk tujuan tersebut.

Mohd Hayati berkata kira-kira 90 peratus daripada kes BID di negeri ini juga terdiri daripada pesakit yang tidak tahu mereka telah dijangkiti COVID-19.

Kes BID di negeri itu juga melibatkan mereka yang telah menerima dua dos suntikan vaksin COVID-19 tetapi belum menerima suntikan dos penggalak.

“Jadi, ambillah dos penggalak dan sekiranya ada mengalami simptom seperti demam, selesema dan sakit tekak, sila lakukan ujian menerusi kit ujian pantas antigen (RTK). Jangan ambil mudah, sudah ada simptom tetapi tidak mahu buat pemeriksaan dan akhirnya hingga menyebabkan kematian,” katanya. –AlHijrah Online


YAYASAN MAGHFIRAH SASAR BANTU LEBIH 40,000 ORANG PADA RAMADAN

KUALA LUMPUR: Yayasan Maghfirah menyasarkan agihan bantuan Ramadan berjumlah RM1.5 juta yang akan memanfaatkan lebih 40,000 penerima menerusi Kempen Raikan Ramadan.

Bagi Ramadan tahun ini, agihan akan turut diperluas ke negara Timur Tengah iaitu di Mesir dan Lubnan.

Menurut Ketua Pegawai Operasinya, Muhammad Shuib Noruddin, sasaran agihan tahun ini lebih tinggi berbanding tahun 2021.

“Alhamdulillah dengan sumbangan orang ramai, pada Ramadan yang lepas, Yayasan Maghfirah telah berjaya mengagihkan bantuan Ramadan sebanyak RM 1.2 juta kepada asnaf di 15 buah PPR sekitar lembah Klang, pusat perlindungan dan kebajikan, para petugas barisan hadapan, rumah anak-anak yatim, pusat-pusat tahfiz dan lain-lain dengan anggaran lebih 35,000 orang penerima manfaat,” katanya.

Tambah Muhammad Shuib, Kempen Raikan Ramadan dengan tema ‘Berkongsi Rezeki, Manisnya Memberi’ menyasarkan pengumpulan dana sebanyak RM 5 juta pada tahun ini dan agihannya akan diteruskan pada bulan-bulan berikutnya pada tahun 2022.

Bagi menjayakan kempen ini, Yayasan Maghfirah menawarkan lima pakej seperti berikut:

Orang ramai yang ingin menyalurkan sumbangan, boleh berbuat demikian menerusi akaun bank CIMB 8603221427 atau layari yayasanmaghfirah.org atau hubungi talian 011-6400 1649. — AlHijrah Online


RASUAH VLN: ZAHID HAMIDI LEPAS, BEBAS

SHAH ALAM: Mahkamah Tinggi di sini hari ini melepas dan membebaskan bekas Timbalan Perdana Menteri Datuk Seri Dr Ahmad Zahid Hamidi daripada 40 pertuduhan rasuah berhubung Sistem Visa Luar Negara (VLN).

Hakim Datuk Mohd Yazid Mustafa membuat keputusan itu selepas mendapati pihak pendakwaan gagal membuktikan kes prima facie terhadap Ahmad Zahid, 69, di akhir kes pendakwaan.

Ahmad Zahid, menghadapi 33 pertuduhan menerima rasuah berjumlah SG$13.56 juta daripada syarikat Ultra Kirana Sdn Bhd (UKSB) untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.

Bagi tujuh lagi pertuduhan, Ahli Parlimen Bagan Datuk itu didakwa memperoleh untuk dirinya SG$1,150,000; RM3.125 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Kesemua kesalahan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.–AlHijrah Online


KOMPAUN RM1,000 KEKAL, PESALAH BOLEH BUAT RAYUAN RINGANKAN HUKUMAN

TANJUNG MALIM: Kerajaan tidak bercadang meminda undang-undang bagi kesalahan melanggar Prosedur Operasi Standard (SOP) dan kompaun RM1,000 bagi kesalahan tidak memakai pelitup muka.

Bagaimanapun, Menteri Kanan (Keselamatan), Datuk Seri Ismail Sabri Yaakob berkata setiap denda dan hukuman yang dikenakan tidak kira mengikut akta mana sekalIpun masih boleh membuat rayuan.

“Saya rasa tidak perlu kita pinda akta tersebut kerana hendak meminda akta perlukan masa, sedangkan kes sedang berlaku.

“Jadi kita teruskan apa yang ada tetapi budi bicara boleh digunakan untuk mengurangkan kompaun yang dikenakan,” katanya.

Jelas Ismail Sabri, pindaan sebarang akta perlu melalui parlimen dan ia akan mengambil masa yang panjang.

Menurut Ismail Sabri, kerajaan faham dengan beban rakyat terutama keluarga berpendapatan rendah jika mereka dikompaun RM1,000 atas kesalahan ingkar tidak memakai pelitup muka.

Namun katanya, denda tersebut boleh dikurangkan atas budi bicara hakim.

Justeru beliau menasihatkan orang ramai supaya mematuhi arahan yang dikeluarkan kerajaan bagi mengekang penularan wabak COVID-19.

Ismail Sabri berkata demikian kepada media selepas Program Santai Melukis Mural di Pasar Slim River, Perak.

Beliau mengulas desakan ahli parlimen pembangkang supaya mengkaji semula kadar denda sebanyak RM1,000 yang dikenakan terhadap mereka yang tidak memakai pelitup muka.

Bermula 1 Ogos lalu kerajaan menetapkan, pemakaian pelitup muka diwajibkan khususnya ketika berada dalam pengangkutan awam dan kawasan sesak.

Keingkaran kepada peraturan itu boleh didenda RM1,000 di bawah Akta Pencegahan dan Pengawalan Penyakit Berjangkit 1988 (Akta 342). — AlHijrah Online


KENAPA DISAMAKAN KEGANASAN LTTE DENGAN PERJUANGAN PALESTIN?

Kali terakhir penulis masuk ke Gaza adalah Ogos 2014 selepas gencatan senjata dicapai di wilayah konflik itu.

Ketika itu rejim
zionis melancarkan Operasi Protective Edge
menyerang wilayah dikepung itu menyebabkan lebih 2,200 warga Palestin terkorban
dan 85 warga Israel, majoritinya tentera, terbunuh.

Umum tahu
perjuangan di Palestin sama ada di Gaza atau Tebing Barat adalah untuk
membebaskan tanah jazirah Arab yang diduduki secara haram oleh rejim Israel
sejak 1948.

Warga Palestin dibantai dan kerana itu berlaku kebangkitan atau intifada dalam kalangan mereka untuk membebaskan Al Quds dan mencapai kemerdekaan di tanah air yang dirampas zionis.

Jesteru apabila ada pihak di negara ini yang menyamakan perjuangan pembebasan Palestin dengan apa dilakukan kumpulan Harimau Pembebasan Tamil Eelam (LTTE) yang diharamkan lebih 30 negara, maka ia boleh disifatkan sebagai pandangan tidak sensitif, dangkal dan mengarut.

Pihak terbabit
ibarat menegakkan benang yang basah untuk membela LTTE apatah lagi mengatakan
yang kumpulan itu sudah berkubur sedangkan hakikat yang berlaku di negara ini adalah
sebaliknya.

Ini terbukti
apabila Bahagian Anti Pengganas Cawangan Khas Polis Diraja Malaysia (PDRM)
mendedahkan wujud transaksi kewangan dalam jumlah besar dipercayai untuk
mengaktifkan semula kumpulan LTTE.

Lebih menakutkan apabila pihak keselamatan juga mendedahkan LTTE mempunyai cawangan di setiap negeri. Bala apakah yang menunggu kita jika PDRM gagal mengesan awal ancaman ini?

Persoalannya, kenapa situasi ini bahaya kepada negara dan kenapa tindakan menyamakan LTTE dengan perjuangan Palestin itu bukan hanya salah tetapi menampakkan kenaifan pihak terbabit.

“Kumpulan ini sangat merbahaya,” demikian kata pakar keselamatan strategik UNIMAP, Prof Madya Dr Mizan Aslan yang ditemubual Berita TV AlHijrah semalam mengulas penahanan lima lagi suspek yang dipercayai ada kaitan dengan LTTE pada Sabtu lalu.

Penahanan
terbaru itu menjadikan keseluruhan tangkapan berkaitan kumpulan pengganas sejak
Khamis lalu ialah 12 orang.

Khamis lalu,
tujuh individu termasuk Ahli Dewan Undangan Negeri ditahan mengikut Akta
Kesalahan Keselamatan (Langkah-Langkah Khas) 2012 (SOSMA) selepas disyaki
terlibat dengan kumpulan pengganas LTTE.

Jadi kenapa rakyat Malaysia harus mengenepikan neraca kaum dan politik dalam isu penahanan suspek yang dipercayai ada kaitan dengan LTTE?

Menurut laporan
FBI pada 2008, kumpulan LTTE yang ditubuhkan sejak 1976 dengan misi utamanya
menubuhkan negara Tamil Eelam di utara dan timur Sri Lanka, diklasifikasikan
sebagai kumpulan pengganas paling berbahaya di dunia.

“Mereka adalah kumpulan pertama menggunakan serangan berani mati, membunuh pemimpin, melakukan penghapusan etnik kepada Muslim dan Sinhalese dan melakukan pembunuhan beramai-ramai,” jelas Dr Mizan.

Bagi yang
mengikuti perkembangan geopolitik dunia, kita tentunya tidak lupa dengan
pembantaian terhadap umat Islam selama 25 tahun LTTE bermaharajalela sebelum kumpulan
pengganas itu dikalahkan Kerajaan Sri Lanka.

Namun apa yang
menakutkan, malah menghairankan adalah kenapa terdapat golongan yang meraikan
dan memuja kumpulan pengganas ini di Malaysia?

Tentunya kita masih
ingat bagaimana pembunuhan 147 orang Islam di Masjid Kattankudy pada 3 Ogos
1990 yang didalangi 30 pengganas LTTE. Mereka menyusup masuk ke masjid dan
menembak 300 jemaah yang sedang solat ketika itu menyebabkan sebahagian
besarnya terkorban.

Bukan setakat
itu, LTTE juga dilaporkan melakukan penyembelihan terhadap umat Islam di Sri
Lanka. Di Malaysia pula mereka pernah mencederakan Pesuruhjaya Tinggi Sri Lanka
ke Malaysia, Ibrahim Ansar pada 2016.

Keganasan LTTE dengan perjuangan Palestin adalah ibarat langit dan bumi kerana pejuang di Gaza tidak melakukan pembunuhan besar-besaran atau penghapusan etnik yang jelas menunjukkan kebencian atas dasar ras, bangsa dan agama.

Inilah “rallying point” kenapa rakyat Malaysia harus menyekat anasir ini daripada terus menular dalam kalangan rakyat berbilang bangsa di negara ini, sekaligus menyokong tindakan pihak berkuasa.

Perjuangan Palestin adalah perjuangan pembebasan tanah air yang dirampas dan pejuang-pejuang di Gaza tidak melakukan penyembelihan, pembunuhan dan penghapusan etnik.

Jika mahu disamakan “perjuangan” LTTE itu dengan kumpulan tertentu, barangkali ia boleh disamakan dengan Daesh yang melakukan keganasan.

Kita semua harus
bersetuju yang penahanan inidvidu terbabit yang dipercayai menyokong dan
menyalurkan dana kepada LTTE (baca cuba menghidupkan semula gerakan LTTE)
dibuat untuk kepentingan semua.

Ia langsung
tiada kaitan politik atau kaum kerana memerangi keganasan sentiasa mengecualikan
latar belakang individu.

Ini terbukti
apabila statistik PDRM setakat ini menunjukkan 284 individu terbabit Jemaah
Islamiyah, 512 Daesh dan 25 LTTE, ditahan pihak berkuasa.

Sepertimana ditegaskan
Perdana Menteri, Tun Dr Mahathir Mohamad bahawa penangkapan ini juga dilakukan mengikut
peruntukan undang-undang dan tiada campur tangan pentadbirannya.

Jika ada pihak tidak
bersetuju bahawa ada gerakan untuk menghidupkan semula kumpulan pengganas LTTE,
barangkali mereka boleh membantu polis menjelaskan transaksi kewangan dalam
jumlah yang besar itu.

Apa yang pasti mereka yang makan cili akan merasa pedas. Lebih penting kamu kini di bawah “radar” PDRM.

Jika tidak mahu membantu adalah lebih baik diam kerana seluruh rakyat negara ini menolak keganasan dan anasir pengganas ini harus dihapuskan hingga ke akar umbi tanpa mengira warna kulit. Bersihkan kesemuanya atau negara tercinta kita berdepan bahaya. – AlHijrah Online

Penulis adalah Editor AlHijrah Online yang pernah menyaksikan sendiri penderitaan dan perjuangan rakyat Palestin di Gaza pada 2010, 2012 dan 2014 pasca serangan Israel ke atas wilayah yang terkepung sejak 2007 itu.


TIADA KAKITANGAN MCMC DIJANGKITI COVID-19

KUALA LUMPUR: Suruhanjaya Komunikasi dan Multimedia Malaysia (MCMC) memaklumkan tiada kes COVID-19 dikenal pasti dalam kalangan kakitangannya, setakat ini.

MCMC dalam kenyataan sekali lagi menjelaskan bahawa penutupan Ibu Pejabat dan Bangunan Lama di Cyberjaya, bermula hari ini hingga esok adalah untuk memberi laluan kepada kerja-kerja pembersihan dan sanitasi sebagai langkah berjaga-jaga.

Terdahulu, suruhanjaya itu turut memaklumkan perkhidmatan kaunter pembayaran penguntukan radas di ibu pejabat MCMC juga akan digantung buat sementara waktu bermula dari semalam hingga Ahad, 8 Mac.

Menurut suruhanjaya itu, tindakan penutupan dan penggantungan sementara berkenaan diambil sebagai langkah proaktif ekoran penularan COVID-19 dan ia mencerminkan keprihatinan MCMC terhadap keselamatan serta kesihatan semua pihak. — BERNAMA


MATINYA DEMOKRASI MESIR

Segmen Analisis Bersama Finaz Yunus kali ini membincangkan tentang kedudukan demokrasi Mesir yang dianggap telah mati selepas Mohamed Morsi dijatuhkan hukuman penjara selama 25 tahun pada 16 Jun lalu.


NAJIB MOHON KETUA HAKIM NEGARA TARIK DIRI

PUTRAJAYA: Datuk Seri Najib Tun Razak hari ini mengemukakan permohonan supaya Ketua Hakim Negara Tun Tengku Maimun Tuan Mat menarik diri daripada mendengar rayuan akhirnya berkaitan kes penyelewengan dana SRC International Sdn Bhd.

Peguam Hisyam Teh Poh Teik yang mewakili bekas Perdana Menteri itu memberitahu Mahkamah Persekutuan bahawa pasukan pembelaan telah memfailkan permohonan supaya hakim nombor satu negara itu menarik diri daripada mendengar rayuan tersebut lewat malam tadi.

Beliau berkata salinan permohonan telah diserahkan kepada pihak pendakwaan.

Timbalan Pendakwa Raya ad hoc Datuk V.Sithambaram kemudian bangun dan berkata pihak pendakwaan belum menerima salinan permohonan, oleh itu sehingga ia diserahkan prosiding permohonan menarik diri itu tidak boleh dijalankan.

Tengku Maimun menyoal Hisyam sama ada pihak pembelaan ingin berhujah berhubung rayuan utama.

Hisyam menjawab: “Tidak”.

Bagaimanapun, Hisyam berkata beliau ingin membalas hujah Sithambaram mengenai isu sama ada mahkamah boleh membuat keputusan tanpa mendengar hujahan pembelaan.

Tengku Maimun kemudian mengarahkan peguam itu agar menjawab hujah Sithambaram terlebih dahulu.

Namun Hisyam menggesa permohonan agar Ketua Hakim Negara itu menarik diri daripada mendengar rayuan tersebut didengar terlebih dahulu.

“Kamu sepatutnya berhujah mengenai enam autoriti yang digunakan oleh pihak pendakwaan bahawa mahkamah boleh membuat keputusan tanpa mendengar hujahan pihak pembelaan,” kata Tengku Maimun.

Pada peringkat ini, Hakim Besar Sabah dan Sarawak Tan Sri Abang Iskandar Abang Hashim mencelah dan berkata panel itu mahu mendengar hujahan balas pihak pembelaan terlebih dahulu.

“Kita di sini bukan untuk membuang masa,” kata Tengku Maimun yang kemudian meminta kakitangan mahkamah mendapatkan dokumen berkaitan berhubung permohonan agar beliau menarik diri.

Mahkamah kemudian berehat sebentar.– AlHijrah Online


CINTA ILMU, MATA HATI MADANI TERBITAN TV ALHIJRAH TERAP FALSAFAH MALAYSIA MADANI

KUALA LUMPUR: Satukan Ummah Dengan Ilmu yang menjadi tema saluran TV Islamik tanah air, TV Alhijrah pada tahun 1444 Hijrah melengkapi konsep Membangun Malaysia MADANI, yang diilhamkan Perdana Menteri, Datuk Seri Anwar Ibrahim.

Ia diterjemah melalui pelbagai program di saluran TV berkenaan yang meliputi pelbagai genre, konsep dan persembahan.

Antara program yang diterbitkan adalah program Cinta Ilmu yang bersiaran setiap Isnin hingga Rabu, dengan membawakan tema Islam, Iman dan Ihsan.

Menurut Prinsip Malaysia Madani “Ihsan itu sinonim dengan makna peduli dan belas kasihan.”

Prinsip itu diangkat melalui program Cinta Ilmu – Ihsan bersiaran setiap Rabu jam 7.30 malam dengan mengupas tentang nilai-nilai murni dalam masyarakat, seperti bersangka baik kepada Allah SWT.

Antara topik-topik lain yang dibincangkan adalah Istiqamah dalam Wirid, Perjuangan Tidak Mengubah Takdir, Syukur Nikmat, Tanda Buta Mata Hati, Panduan Bersandar Bulat kepada Rahmat Allah dan Pengertian Penerimaan Doa.

Topik-topik lain yang turut dibincangkan dalam Cinta Ilmu – Ihsan adalah Pahala Taat di Dunia, Bukti Kekuasaan Allah, Pokok Segala Maksiat, Syukur Nikmat dan Tanda Amalan Diterima Allah.

Sementara itu sebuah lagi program mingguan terbitan TV Alhijrah, Mata Hati MADANI telah disiarkan sejak 26 Mac lalu, menampilkan Datuk Profesor Dr Muhaya Mohamad sebagai panel diskusi utama, bersama hos, Abu Talib Husin.

Program ini meneroka dan mengaplikasi formula rahsia kehidupan dan elemen Madani demi memiliki perjalanan hidup yang lebih lancar dan tenang.

“Datuk Profesor Dr. Muhaya yang tersohor sebagai ilmuan dalam bidang perubatan, kaunseling dan motivasi, menjadi inspirasi buat penonton dan program Mata Hati MADANI dilihat menepati tema TV Alhijrah iaitu Satukan Ummah Dengan Ilmu yang melengkapi falsafah Malaysia MADANI yang dirintis Perdana Menteru Datuk Seri Anwar Ibrahim,” jelas Pengurus Penjenamaan dan Kajian Pengguna TV Alhijrah, Zulkarnaen Mokhtar.

Jelas Zulkarnaen lagi, selain menggerakkan pelbagai inisiatif dan program yang seiring falsafah Malaysia MADANI, TV Alhijrah sebagai salah sebuah agensi agama Islam di bawah Menteri di Jabatan Perdana Menteri (Hal Ehwal Agama) turut berperanan menyokong gagasan Al-Falah yang diilhamkan Datuk Dr. Mohd Na’im Mokhtar.

“Program-program berita dan ehwal semasa di TV Alhijrah berperanan menjadi suara kerajaan persekutuan kepada masyarakat dalam memperjelas dasar-dasar, kempen-kempen dan inisiatif yang digerakkan.

“Selain mengupas isu rakyat, kami bawakan juga tetamu undangan di studio untuk program bual bicara bagi memperjelas kefahaman tentang inisiatif, dasar dan aspirasi kerajaan memerintah,” jelas Zulkarnaen.

Selain Berita Alhijrah yang memaparkan liputan-liputan harian program kerajaan dan laporan-laporan khas, program bual bicara seperti Analisis dan 60 Minit Bersama… turut menjadi platform diskusi isu-isu semasa rakyat, merangkumi aspek kesihatan, pendidikan, alam sekitar, masalah sosial dan sebagainya.

Program 60 Minit Bersama… pada 11 Februari lalu pernah menjemput Pengarah Institut Pemikiran Islam Antarabangsa (Timur dan Asia Tenggara) Datuk Dr Mohamad Fauzan Noordin bagi membincangkan topik Malaysia MADANI: Wadah Kemajuan Negara.

Sementara itu, Pengerusi TV Alhijrah, Mohd Khair Ngadiron berkata, perbincangan bersama pengurusan dan unit kandungan telah dan akan diadakan secara berkala bagi memastikan matlamat TV Alhijrah sebagai sebuah penyiar yang mendidik, menghibur dan menyatupadukan ummah dapat dilaksana, seiring melengkapi enam prinsip Malaysia MADANI iaitu; Kemampanan, Kesejahteraan, Daya Cipta, Hormat, Keyakinan dan Ihsan.

“Kita di TV Alhijrah sentiasa berusaha untuk menyediakan kandungan berilmiah serta menyokong dasar-dasar kerajaan melalui program-program bersesuaian.

“Falsafah Malaysia MADANI akan dikembangkan di TV Alhijrah dan kami juga akan memastikan program Al-Falah di bawah Menteri di Jabatan Perdana  Menteri (Hal Ehwal Agama) akan terus disebar luaskan,” kata Mohd Khair.

TV Alhijrah boleh ditonton melalui saluran Astro 114, Unifi 114, Njoi 114, MyFreeview 114 dan menerusi aplikasi Alhijrah Plus (AH Plus). – Alhijrah Online


KES POSITIF COVID-19 KEMBALI BAWAH 10,000

KUALA LUMPUR: Sebanyak 9,673 kes baharu COVID-19 dicatatkan semalam (15 April) dengan 99.5 peratus daripadanya adalah kategori satu dan dua, kata Ketua Pengarah Kesihatan Tan Sri Dr Noor Hisham Abdullah.

Menurutnya daripada jumlah itu, sebanyak 48 kes atau 0.5 peratus adalah kategori tiga, empat dan lima dengan 17 kes tidak divaksin atau belum lengkap vaksinasi, 17 kes lagi telah menerima dua dos vaksin COVID-19 tetapi belum menerima dos penggalak dan 14 kes telah menerima dos penggalak.

Menerusi kenyataan, beliau berkata pertambahan kes baharu itu menjadikan kumulatif kes COVID-19 dalam negara kini adalah 4,372,697, selain lapan kluster baharu dilaporkan semalam menjadikan jumlah kluster aktif adalah 116 kluster.

Selain itu, sebanyak 370 kes dimasukkan ke hospital dengan 224 adalah kategori satu dan dua manakala 146 kes adalah kategori tiga, empat dan lima.

Jumlah kes sembuh pula adalah 14,267 menjadikan kumulatif kes sembuh dalam negara adalah 4,224,125.

Sementara itu bagi penggunaan fasiliti kesihatan khusus bagi kes COVID-19, Dr Noor Hisham berkata tiada negeri mencatatkan peratusan pengisian melebihi 50 peratus bagi penggunaan katil unit rawatan rapi (ICU) setakat semalam.

Bagi katil bukan ICU, hanya Putrajaya menunjukkan peratusan pengisian melebihi 50 peratus iaitu sebanyak 51 peratus, manakala pengisian katil di Pusat Kuarantin dan Rawatan COVID-19 Berisiko Rendah (PKRC) pula merekodkan Perak mencatatkan peratusan pengisian melebihi 50 peratus iaitu 87 peratus.

Dr Noor Hisham berkata Malaysia mencatatkan kadar kebolehjangkitan COVID-19 (nilai Rt) 0.82 dengan Selangor kekal merekodkan kadar tertinggi iaitu 0.89.—AlHijrah Online


DUA RAKAN REMAJA MAUT INSIDEN KEBAKARAN DITAHAN

SHAH ALAM: Dua rakan remaja lelaki yang meninggal dunia dalam insiden kebakaran tandas awam terbiar di Bandar Puncak Alam semalam, telah ditahan bagi membantu siasatan.

Ketua Polis Selangor, Datuk Arjunaidi Mohamed berkata pihaknya telah menukar siasatan ke atas remaja berusia 15 dan 16 tahun itu daripada kematian mengejut (SDR) kepada Seksyen 304 Kanun Keseksaan iaitu menyebabkan kematian tanpa niat.

“Hasil ujian saringan air kencing terhadap kedua-dua remaja itu negatif. Punca kematian kita masih tunggu dan sudah dihantar kepada unit patalogi,” katanya.

Terdahulu, gara-gara ingin bergurau dengan rakan membawa padah apabila seorang remaja lelaki ditemukan maut dalam kebakaran di sebuah tandas awam di Bandar Puncak Alam semalam.–AlHijrahOnline


PELARIAN DI TURKI MULA PULANG KE UTARA SYRIA

SANLIURFA: Pelarian Syria yang lari ke Turki akibat keganasan kumpulan pengganas mula pulang ke negara mereka semalam, susulan operasi “pembersihan” tentera Turki.

Agensi berita Anadolu melaporkan ketika situasi kembali normal di daerah Ras al-Ayn selepas Operasi Peace Spring, kestabilan mula beransur di wilayah utara Syria itu.

Seramai 70 pelarian Syria, termasuk wanita dan kanak-kanak yang berlindung di tenggara sempadan wilayah Sanliurfa di Turki mula bergerak keluar dari daerah Viransehir dan Ceylanpinar selepas membuat permohonan kembali ke Syria dengan pihak berkuasa tempatan.

Melepasi sempadan, mereka menyatakan penghargaan kepada Tentera Turki dan Tentera Syria Nasional yang menyambut mereka di sebelah Syria.

Pelarian Syria, Muazzin al-Muhammad memberitahu pemberita yang beliau gembira Ras al-Ayn telah bebas dari pengganas.

“Kami berlindung di Turki selama tujuh tahun. Saya amat gembira untuk pulang ke negara kami,” katanya.

Al-Muhammad baru berusia 11 tahun ketika dia terpaksa meninggalkan Ras al-Ayn.

“Kami berterima kasih kepada Presiden (Turki) Recep Tayyip Erdogan atas semua ini,” katanya.

Turki melancarkan Operasi Peace Spring pada 9 Oktober lalu untuk menghapuskan kumpulan pengganas YPG/PKK dari wilayah utara Syria di timur Sungai Euphrates, dalam usahanya memastikan keselamatan sempadan Turki, memastikan pelarian Syria selamat untuk pulang serta kestabilan wilayah itu.

Lebih 40,000 mangsa, termasuk wanita, kanak-kanak dan bayi, terbunuh dalam kempen keganasan PKK selama 30 tahun ke atas wilayah Turki. YPG pula adalah cabang militan PKK di Syria. — Terjemahan AlHijrah Online


KELONGGARAN DIUMUM UNTUK BANTU EKONOMI, BUKAN BERMAKSUD SELAMAT – KP KESIHATAN

KUALA LUMPUR: Ketua Pengarah Kesihatan, Tan Sri Dr Noor Hisham mengingatkan orang ramai untuk terus menjaga prosedur operasi standard (SOP) dengan sebaik mungkin.

Ia susulan kelonggaran yang diumumkan kerajaan bagi individu yang telah menerima dua dos suntikan vaksin.

Menerusi ciapan di Twitter Dr Noor Hisham berkata kelonggaran yang diberikan kerajaan adalah untuk membantu ekonomi dan ianya tidak bermaksud selamat.

“Peringatan untuk semua, banyak tempat dibuka kerana ekonomi dan bukan kerana selamat.

A reminder to all, many places are opening because of economy & not because it is safe. Please keep that in mind; please wear a mask, double masks if possible, practice physical distancing & frequent hand washing. Avoid crowded & confined spaces. Stay safe & get vaccinated asap.

“Sila pakai pelitup muka, dua lapis jika boleh, amalkan jarak fizikal dan kerap mencuci tangan.

“Elakkan kawasan sesak dan sempit, sentiasa berwaspada dan dapatkan vaksin COVID-19 dengan segera,” katanya.

Hari ini, Perdana Menteri Sementara, Tan Sri Muhyiddin Yassin mengumumkan beberapa kelonggaran aktiviti sosial dan perniagaan bagi individu yang sudah lengkap menerima vaksin COVID-19.

Kelonggaran tersebut antaranya kebenaran ‘dine-in’, sukan, rekreasi dan riadah tanpa sentuhan fizikal dan bukan berkumpulan, pembukaan pasar malam dan pasar minggu, serta aktiviti perkelahan dan perkhemahan.–AlHijrah Online


ANTI VAKSIN ‘NAIK ANGIN’, PENDUDUK DI EROPAH TURUN PROTES

LONDON: Isu anti vaksin COVID-19 dalam kalangan rakyat masih membelenggu beberapa negara di Eropah.

Keputusan negara seperti United Kingdom (UK) dan Perancis yang memberikan kelonggaran aktiviti hanya kepada mereka yang telah divaksin menyebabkan kumpulan anti-vaksin ‘naik angin’ dan turun protes di jalanan.

Ikuti laporan penuh di Berita Alhijrah 25 Julai.–AlHijrah Online


SK STELLA MARIS DITUTUP SELEPAS TUJUH PELAJAR POSITIF INFLUENZA

KOTA KINABALU: Sekolah Kebangsaan (SK) Stella Maris Tanjung Aru di sini ditutup selama seminggu bermula hari ini selepas tujuh pelajarnya disahkan positif Influenza.

Menteri Kesihatan dan Kesejahteraan Rakyat Sabah Datuk Frankie Poon Ming Fung berkata enam daripada pelajar itu diuji positif Influenza A dan seorang pelajar positif Influenza A (H1N1).

Katanya semua pelajar mendapatkan rawatan di hospital swasta dan klinik swasta di sekitar bandaraya Kota Kinabalu dan berada dalam keadaan stabil.

Penutupan SK Stella Maris dibuat atas nasihat Pejabat Kesihatan Kota Kinabalu disebabkan oleh penularan kluster penyakit Influenza A, katanya dalam satu kenyataan di sini, hari ini.

Beliau menasihati ibu bapa supaya tidak menghantar anak mereka yang sakit ke sekolah untuk mengelakkan berlakunya penularan penyakit ini dalam sekolah.

Dalam pada itu, Poon berkata kejadian kes influenza di negeri ini adalah terkawal.

Katanya penyakit influenza A (H1N1) kini merupakan sebahagian daripada virus Influenza bermusim biasa, tidak sebagaimana semasa tahun 2009 ketika berlaku kejadian Pandemik H1N1.

“Berdasarkan tren yang direkodkan dari aktiviti pengawasan, terdapat sedikit peningkatan kes Influenza yang dilaporkan semenjak pertengahan Disember tahun lepas,” katanya.

Namun begitu, katanya, peningkatan yang direkodkan masih berada dalam julat normal. Jabatan Kesihatan Negeri Sabah sentiasa memantau aktiviti influenza sepanjang tahun dan mengesan sekiranya terdapat perubahan luar biasa pada virus influenza ini.

Poon berkata analisa terhadap virus influenza yang dikesan dari aktiviti pengawasan ini tidak menunjukkan sebarang tanda ianya telah mengalami mutasi sehingga mencetuskan kemunculan virus influenza yang baharu. — BERNAMA


PELAKON DRAMA DI YOUTUBE DIDAKWA BUAT LAPORAN PALSU DIROGOL

KOTA BHARU: Seorang pelakon drama di Youtube didakwa di Mahkamah Majistret Kota Bharu hari ini atas dua pertuduhan iaitu pemerasan sehingga mendatangkan ketakutan kepada seorang lelaki dan membuat laporan palsu mengenai kejadian rogol, pada Disember tahun lalu.

Tertuduh, Nor Hafizah Shamsuddin, 31 tahun, bagaimanapun mengaku tidak bersalah dan mohon dibicarakan ketika pertuduhan dibacakan di hadapan Majistret Mohamad Ibrahim Mohammad Ghulam.

Mengikut pertuduhan pertama, tertuduh didakwa melakukan pemerasan kepada seorang lelaki berusia 29 tahun sehingga mendatangkan ketakutan sesuatu bencana iaitu akan melaporkan kepada polis bahawa lelaki itu telah merogolnya.

Kesalahan itu dilakukan di sebuah restoran nasi kukus di Taman Bendahara, Pengkalan Chepa, kira-kira pukul 3 petang pada 19 Disember tahun lalu.

Nor Hafizah didakwa mengikut Seksyen 385 Kanun Keseksaan yang memperuntukkan hukuman penjara maksimum tujuh tahun atau denda atau sebat atau mana-mana dua daripada hukuman itu jika sabit kesalahan.

Bagi pertuduhan kedua, tertuduh didakwa telah memberikan maklumat palsu kepada anggota polis bahawa dia telah dirogol oleh lelaki sama dan seorang lagi lelaki berusia 21 tahun dengan niat agar mereka dikenakan tindakan.

Kesalahan itu dilakukan olehnya di kaunter Balai Polis Kubang Kerian kira-kira pukul 12.08 malam pada 20 Disember lalu.

Untuk kesalahan itu, Nor Hafiza didakwa mengikut Seksyen 182 Kanun Keseksaaan yang memperuntukkan hukuman penjara sehingga enam bulan atau denda maksimum RM2,000 atau kedua-duanya sekali jika sabit kesalahan.

Pendakwaan dikendalikan oleh Timbalan Pendakwa Raya, Sharifah Amirda Shasha Amir Shariffuddin manakala tertuduh diwakili peguam, Riduan Ismail.

Mahkamah membenarkan ikat jamin sebanyak RM2,500 untuk pertuduhan pertama dan RM1,000 bagi pertuduhan kedua masing-masing dengan seorang penjamin.

Mahkamah turut menetapkan tarikh 21 Februari depan sebagai sebutan semula kes.

Tertuduh membayar ikat jamin yang ditetapkan oleh mahkamah. – AlHijrah Online


HAJI: TH LANCAR TABUNG NIKMATUL KHAIR

MAKKAH: Tabung Haji (TH) melancarkan Tabung Nikmatul Khair (nikmat kebaikan) untuk membolehkan petugas haji musim 1444 Hijrah menyalurkan sumbangan kepada jemaah haji Malaysia.

Ketua Rombongan Haji Malaysia Datuk Seri Syed Saleh Syed Abdul Rahman berkata inisiatif itu bagi memberi peluang kepada petugas melakukan infak sebagai tanda kesyukuran kerana dapat hadir ke Tanah Suci bersama jemaah haji negara.

“Kita nak bagi balik apa yang dah kita terima dari segi peluang datang ke sini, kita ada sedikit bayaran elaun. Rezeki yang kita dapat ini nak kongsi bersama, insya-Allah berlipat kali ganda pahala,” katanya kepada pemberita selepas majlis perhimpunan petugas dan pelancaran tabung berkenaan di sini.

Beliau berkata pihaknya bercadang mengagihkan sarapan pagi kepada jemaah haji negara seperti dilakukan tahun lepas, atau membantu mereka yang memerlukan dari segi membayar upah melontar di Jamrah di Mina, bergantung kepada hasil kutipan tabung berkenaan.

Katanya, inisiatif itu dimulakan pada 2018 dengan agihan makanan kepada jemaah luar negara dibuat untuk dua tahun berturut-turut, hasil sumbangan wang tunai yang dikumpul.

Dalam pada itu, ketika berucap pada majlis berkenaan, Syed Saleh berkata berdasarkan program ziarahnya ke penginapan jemaah haji, rata-rata mereka berpuas hati dengan perjalanan haji setakat ini, sekali gus mencerminkan perancangan yang teratur TH dan komitmen 670 petugas haji kali ini.

“Kita impikan tahun ini menjadi tahun terbaik perkhidmatan kepada jemaah haji yang pernah kita berikan berbanding tahun-tahun sebelum ini,” katanya. –AlHijrah Online


SEMBILAN MOTOSIKAL, BILIK KAFA DI PANGSAPURI SRI PENARA TERBAKAR

KUALA LUMPUR: Sembilan buah motosikal serta sebuah bilik Kelas al-Quran dan Fardhu Ain (KAFA) terbakar dalam kejadian di Blok C, Pangsapuri Sri Penara, Jalan Sri Permaisuri, di sini malam tadi.

Pusat Gerakan Operasi Jabatan Bomba dan Penyelamat (JBPM) Kuala Lumpur berkata, pihaknya menerima panggilan kecemasan kira-kira jam 9.41 malam.

Selepas menerima panggilan kecemasan pihaknya menghantar anggota dan jentera ke lokasi kejadian.

“Setibanya pasukan bomba dilokasi kejadian pada jam 9.48 malam, kebakaran melibatkan sembilan buah motosikal.

“Enam buah notosikal musnah 100 peratus manakala tiga buah motosikal musnah 10 peratus,” katanya dalam satu kenyataan hari ini

Tambahnya kebakaran itu turut melibatkan sebuah bilik KAFA yang musnah dengan anggaran lima peratus.

Bagaimanapun kejadjan itu tidak melibatkan mangsa dan kebakaran dapat dikawal pada jam 9.56 malam.

Punca kebakaran masih dalam siasatan.–AlHijrah Online